Абдулла Қаҳҳор. Минг бир жон (ҳикоя) | www.ziyouz.uz\nБош саҳифа Ўзбек насри онлайн антологиясиАбдулла Қаҳҳор (1907-1968)Абдулла Қаҳҳор. Минг бир жон (ҳикоя)\nАбдулла Қаҳҳор. Минг бир жон (ҳикоя)\nМартнинг охирги кунлари. Кўк юзида сузиб юрган булут парчалари офтобни бир зумда юз кўйга соляпти. Офтоб ҳар сафар булут остига кириб чиққанида, баҳор келганидан бехабар ҳануз ғафлатда ётган ўт-ўланни, қурт-қумурсқани уйғотган, аввалгидан ҳам ёруғроқ, аввалгидан ҳам иссиқроқ шуъла сочаётгандай туюлади.\nКасалхонага яқинда тушган Мирраҳимов, жиккаккина киши, ўзига жуда ҳам катта кўк халатга бурканиб, енгчадан бошини чиқариб турган сичқондек деразадан кўчага қараб ўтирган эди, бирдан тутақиб кетди: шундай ҳаво бўлса-ю, оёқ-қўли бутун одам кўчага чиқолмай, деразадан мўралаб ўтирса!..\nМирраҳимов жуссаси кичкина бўлгани билан товуши жуда йўғон ва бунинг устига секин гапиролмас эди. Ҳамшира югуриб кирди, Мирраҳимовнинг соғлиғини, кайфиятини сўради, кейин дардни бардош енгади, бу хусусда Мастура Алиевадан ибрат олиш керак, деган мазмунда шама қилди.\nМастура Алиева саккиз ойдан бери палатасидан чиқмай ётган оғир хаста, уни касалхонада ҳамма билар, кўп киши кириб кўрган экан. Мирраҳимовнинг одамгарчилиги тутиб кетди:\n— Шу шўрлик аёлни бир кириб кўрайлик! Уч кунлиги борми, йўқми… Соб бўлган дейишади…\n— Ҳа, анча оғир,— деди ҳамшира хўрсиниб,— ўн йил дард тортиш осонми!\nПойгахдаги каравотда китоб ўқиб ётган Ҳожи ака деган хаста йўғон гавдасига номуносиб чаққонлик билан бошини кўтариб, кўзидан ойнагини олди.\n— Ўн йил? Ўн йилдан бери касал эканми?\n— Ҳа, ўн йил бўлибди. Бечора турмуш қилганига бир йил бўлар-бўлмас шу дардга йўлиққан экан. Томоғидан ҳеч нарса ўтмайди. Овқатни қорнига қуйишади… Тешиб қўйилган… Баъзан ўзи қуяди, баъзан эри.\nҲожи аканинг кўзлари ўйнаб кетди.\n— Эри? Эри борми?\n— Бор. Шу ерда. Беш ойдан бери бирга!\nҲожи ака узоқ анграйиб қолганидан кейин:\n— Ўн йил касал боқиб, яна касалхонада ҳам биргами? — деди.\n— Шуни айтинг,— деди ҳамшира.— Докторларга ялиниб-ёлвориб палатага каравот қўйдириб олди.\nҲожи ака дардга бу қадар бардошли аёлдан ҳам кўра бунчалик вафодор эрни кўришга иштиёқманд бўлиб қолди-ю, халатининг белбоғини маҳкам боғлаб, шиппагини кийди.\n— Қани, юринглар, табаррук одамлар экан, бир кўриб чиқайлик.\nҲамшира Мастура билан унинг эрига хабар бергани кетди.\nХаял ўтмай, қорни чиққан Ҳожи ака олдинда, узун коридордан ўнинчи палатага томон йўл олдик. Палата эшиги олдида бизни ҳиндига ўхшаган қоп-қора, катта-катта кўзлари ёниб турган бир йигит, афтидан, Мастуранинг эри камоли эҳтиром билан кутиб олди ва ҳар қайсимизга айрим миннатдорчилик билдириб, ичкарига йўллади. Палатага кирдик. Шу пайт офтоб яна булут остига кирди-ю, палатани шом қоронғилиги босди. Каттакон деразанинг чап томонидаги каравотдан заиф, йўқ, заиф эмас, майин товуш эшитилди:\n— Келинглар… Раҳмат! Одамга одам қувват бўлади, минг раҳмат! Акрамжон, курси қўйиб беринг…\nОфтоб яна ёришди. Мастурани баралла кўрдик… Кўз ўнгимизда хаста эмас, ўлик, ҳақиқий ўлик, сап-сариқ терию суякдан иборат бўлган мурда ичига ботиб кетган кўзларини катта очиб ётар эди… Тобутда ётган ўликнинг қўлими, оёғими бирон сабаб орқасида бехосдан қимирлаб кетса киши қай аҳволга тушади? Унинг ўлим пардаси қоплаган юзида чақнаб турган кўзларини кўрган киши худди шу аҳволга тушар эди.\nБоя бизни кутиб олган йигит — Акрамжон курси қўйиб берди. Мирраҳимов икковимиз ўтирдик. Ҳожи ака йўғон гавдаси билан Мастурани тўсиб тикка туриб қолди. Ёнимдаги курсини суриб Ҳожининг этагидан тортай десам, қорни силкиняпти… Ажабо, бу одам нега кулаётибди, деб афтига қарасам… ранги бўз бўлиб кетибди! Унинг қўрққанини пайқаб, ҳамшира дарров йўл қилди:\n— Ие, Ҳожи ака, сизга дори бериш эсимдан чиқибди-ку, юринг! — деди ва Ҳожини етаклаб чиқиб кетди. Ҳожи коридорга чиқиб йиқилармикан, деб ўйлаган эдим, йўқ, хайрият, гумбурлаган товуш эшитилмади…\nҲамшира йўл қилиб Ҳожини олиб чиқишга чиқди-ю, лекин барибир, Мастура пайқади. Жуда-жуда хунук иш бўлди. Мирраҳимов икковимиз нима дейишимизни, нима қилишимизни билмай қолдик. Бу ҳол касалга қандай таъсир қилди экан, деб секин қарадим. Мастура қонсиз лабида табассум билан эрига юзланди:\n— Акрамжон, дафтарингизга ёзиб қўйинг: уч марди майдон мени кўргани кирган эди, биттаси аранг қочдию, иккитаси қочгани ҳам бўлмай, ўтириб қолди.\nМастура пиқирлаб кулиб юборди; яна кулди, ёш боладай ўзини тутолмай қиқирлар эди. Бу ҳазил ва айниқса кулги аввал хунук, одамнинг этини жимирлатадиган даражада хунук эшитилди, кейин нучуқдир, Мастуранинг юзидан ўлим пардаси кўтарилгандай, ҳаёт тўла кўзлари ўлик юзига жон киргизгандай бўлди. Мирраҳимов Ҳожи аканинг қилмиши тўғрисида узр тариқасида бир нима демоқчи бўлиб гап бошлаган эди, Мастура сўзини оғзидан олди:\n— Бунақа нарса менга таъсир қилмайди,— деди,— Акрамжон, буларга тобут воқеасини айтиб беринг… йўқ, йўқ, ўзим айтиб бераман! Бунга беш йилдан ошди. Кўз олдимдан кетмайди… Қалин қор ёққан кун эди. Мен деразанинг рўпарасида мана шу хилда ётибман, Акрамжон пайпоғини ямаётган эди шекилли. Бирдан кўча эшигимиз очилди-ю, қизил бир нарса кирди, нима экан деб қарасам — тобут! Акрамжоннинг икки ўртоғи ҳовлимизга тобут кўтариб кирди! Юрагим жиғ этиб кетди… Вой шўрим, наҳот ўлган бўлсам… То эс-ҳушимни ўнглаб, Акрамжонга бир нима дегунимча, бояги иккови тобутни деворга суяб қўйиб, уйга кириб келди; уйга кирди-ю, мени кўриб иккови ҳам бояги Ҳожи акангиздай шайтонлаб қолаёзди. Акрамжон ҳайрон… Мен ана кетди, мана кетди бўлиб ётган эдим-да, ўша куни эрталаб биров автобусда йиғлаб кетаётган бир болани кўриб, менинг укамга ўхшатибди-ю, шундан ҳалигидай гап тарқалибди… Тобутни бузиб печкага қалашди. Менга шу ҳам таъсир қилгани йўқ. Бунақа нарсалар ўлим кутиб ётган касалга ёмон таъсир қилиши мумкин, мен ҳеч қачон ўлим кутган эмасман, кутмайман ҳам! У ёғини суриштирсангиз, мен одам боласининг ўлим кутишига, яъни дунёдан умид узишига ишонмайман. Ҳатто тилдан қолган касалнинг розилик тилашиб қарагани ҳам дунёдан умид узгани эмас, балки «розилик тилашгани ҳали эрта» дермикин деган умид билан, дунёда тенги йўқ, тимсоли йўқ зўр умид билан қарагани деб биламан.\nАкрамжон Мастуранинг биз билан ёзилиб ўтирганига қанчалик хурсанд бўлса, толиқиб қолишидан шунчалик хавотирда экани кўриниб турар эди; шунинг учун Мастурага тез-тез дам беришни кўзлаб, кўпроқ бизни гапиртиришга, ўзи гапиришга ҳаракат қиларди.\n— Сизнинг нима дардингиз бор?- деди Мирраҳимовга юзланиб.\nМирраҳимов бирданига учта дарднинг номини айтди.\n— Вой шўрим!..— деди Мастура, — жиндаккина жонингизга-я! Шу жуссангизга учта дард сиғдими?\nБўлди кулги! Айниқса, Мирраҳимов завқ қилиб кулди. Касаллик, ўлим тўғрисидаги гап тугаб, хушчақчақ суҳбат бошланишига илҳақ бўлиб турган Акрамжон Мастура бошлаган аскияни илиб кетди; аскияга жуда уста экан, оламда дард нима, ўлим нима эканини буткул унутиб, роса кулишдик. Афсуски, Мирраҳимовнинг йўғон товуши суҳбатимизнинг бузилишига сабаб бўлди: врач коридордан ўтиб бораётиб, унинг бесўнақай кулгисини эшитган бўлса керак, эшикни очиб қаради ва Мастурага зеҳн солиб, унинг юзида ҳорғинлик кўрди шекилли, бизни чиқариб юборди. Акрамжон кетимиздан чикди, бизнинг бу илтифотимиз Мастурага қанча куч-қувват беришини айтиб, кўнглида мавж уриб, ёш пардаси босган кўзларида кўриниб турган чексиз мин-натдорчилик туйғусини айтиб битиролмас, афтидан, Мастуранинг бир минутлик ороми учун ўнг кўзини ўйиб беришга ҳам тайёр эди.\nПалатамизга қайтдик. Ҳожи ака каравотида ёнбошлаб, қанд чой ичиб, ўзини елпиб ётар эди. Бўлиб ўтган хижолатли иш тўғрисида у ҳам индамади, биз ҳам индамадик. Ҳожи акага бир нима дейиш у ёқтса турсин, Мирраҳимов икковимиз ҳам кечгача бир-биримизга сўз қотмадик; афтидан, борлиғимиз Мастура билан банд, қуюндай чарх ураётган таассуротлар, фикрлар, туйғуларни ифода қилгани сўз тополмас эдик.\nКеч кирди. Ҳожи ака ўртачароқ хуррак тортиб уйқуга кетди. Мирраҳимов дам-бадам у ёқдан-бу ёққа ағдарилар эди, ниҳоят, менинг уйғоқ эканлигимни пайқаб, бошини кўтарди.\n— Бу хотиннинг жони битта эмас, минг битта! — деди, — ҳозир тугаб қолган шамдай липиллаб ёнаётган жони башарти сўнган тақдирда ҳам, қолган мингтасини ёқиб кейин сўнади. Мана шу ишонч Мастурага ўлимни йўлатмайди.\nМирраҳимов узоқжим қолганидан кейин яна бирдан:\n— Эри-чи, эри? — деди, — бу йигитнинг ҳам рафторидан, йигитлик умри минг биттаю, шундан биттагинасини Мастурага қурбон қиляпти.\nЭртасига Мастура ҳақида яна бир кўнгилсиз гап эшитдик: бечоранинг томоғидан ҳеч нарса ўтмаслиги устига қорнига тез-тез сув тўпланар экан…\nКунлар ўтиб ҳаммамиз тарқалдик. Мирраҳимов ўзининг МТСига, Ҳожи ака курортга кетди.\nОрадан бир қанча вақт ўтгандан кейин шу томонга йўлим тушдию, касалхонани босиб ўтолмадим; кириб таниш ҳамширадан сўрасам, Мастура бир соатдан кейин оператсияга ётар экан. Докторлар оператсия столидан туролмайди, деб беш ойдан бери унинг раъйини қайтариб келишар экан, охири бўлмабди — Мастура ўлсам товоним йўқ, деб тилхат берибди.\nКириб кўрай десам, доктор ижозат бермади. Менинг йўклаб келганимни кўрса, далда бўладиган бирон сўз айтсам, зораки дармон бўлса деб кутдим.\nВақт-соати еттанда Мастурани ҳамшира билан Акрамжон икки томондан суяб олиб чиқишди. Лекин эшикдан чиқиши биланоқ Мастура икковини икки томонга итариб ўзи юрди; бардам қадам ташлаб, оператсия залининг эшигини ўзи очиб кириб кетди. Акрамжон, бутун диққати хотинида бўлгани учун мени пайқамади. Мастура эса менга бир қарадию, танимади шекилли, индамади.\nОператсияга докторларнинг кўнгли чопмагани, хастанинг ҳоли ўзимга маълум бўлгани, Мастуранинг ўлимнинг юзига бунчалик тик қарагани қоронғида қўрққан киши ашула айтганидек эмасмикин, деган гап кўнглимдан ўтгани учун оператсиянинг натижасини кутмадим, кечқурун касалхонага телефон қилмоқчи бўлганимда, ростини айтсам, телефон трубкасини дадил ололмадим. Йўқ, хайрият, Мастура оператсиядан бардам турибди. Шунақа дейишди.\nШундан кейин мен узоқ сафарга кетдиму, Мастуранинг тақдиридан бехабар бўлдим, лекин уни тез-тез эслар эдим; бу тоқати тоқ, жони темирдан инсоннинг тузалиб кетишини, яшашини, узоқ умр кўришини унинг ўзидан ҳам кўпроқ тилар эдим. Шунинг учун орадан уч йил ўтгач, Акрамжонни бир бегона хотин билан кўрганимда аламимдан дод деб юбораёздим.\nПахта байрами ҳеч қаерда Мирзачўлдагидек қизиқўтма-са керак, чунки бу ерга ресггубликанинг турли областларидан келган одамлар ўз областининг ашуласини, ўйинини ҳам олиб келган дейишади.\nПахта байрамини ёр-жўралар билан Гулистон раёнида ўтказдик.\nАкрамжонни, боя айтганим хотин билан шу ерда, Гулистон раёни марказининг чиқаверишида кўрдим. Ўрта бўйли, хушқомат, вужудидан ёшлик кучи ва ғайрати ёғилиб турган қоп-қора жувон отда олма еб, йўл бўйида турар, Акрамжон ўз отининг айилини қайта боғламоқда эди. Акрамжон мени кўриб қолди-ю, жувонга бир нима деди. Жувон дарров отдан тушди. Иккови югуриб келди. Иккови ҳам мен билан жуда эски қадрдондай сўрашди. Бироқ мен, ҳарчанд қилсам ҳам, палатадан чиқиб оператсия залига кириб кетаётган Мастура кўз ўнгимдан кетмай, булар билан самимий кўриша олмадим: Акрамжонни бир нав қучоқлаган бўлдим, жувонга эса қўлимнинг учини бердим.\n— Амаки, мени танимадингизми?— деди ва хуржундан иккита олма олиб, бирини менга берди.\n— Қаердадир кўргандай бўламан, лекин…\nЖувон қўлидаги олмани устма-уст бир неча мартаба тишлади ва чала чайнаб ютди.\n— Eнди ҳам танимадингизми?— деди.\nТанидим! Фақат кўзидан танидим! Кулимсираб, оламга табассум сочиб турган бу жувон ўша Мастура эди. Мен нима дейишимни билмай:\n— Бу ёқда нима қилиб юрибсиз? — дедим.\n— Кучимни, ғайратимни тўла-тўкис ишга солиб юрибман, — деди.\n— Оператсияга кириб кетаётганингизда мен йўлакда турган эдим, ҳаяжонда бўлсангиз керак, танимадингиз…\n— Йўқ, амаки,— деди Мастура бир оз хижолат бўлиб,— кечирасиз, атайин сўрашмаган эдим… Сўрашсам, менга тасалли берар эдингиз… Ўша тобда менга тасалли бериб айтилган ҳар бир сўз ишончимга рахна, кўнглимга ғулғула солиши мумкин эди.\nУзоқ суҳбатлашдик. Эр-хотин отларини етаклаб, мени талай ергача кузатиб қўйишди: сўнг хайрлашиб сўл томонга от қўйиб кетишди.\nМен саҳрода лочиндай учиб кетаётган Мастура билан Акрамжонга узоқ қараб қолдим.\nИккови уфққа етганда, бири орқага қайтди, хаял ўтмай етиб келди.\nБу Мастура экан, йўлдан бир неча қадам нарида туриб:\n— Амаки, Ҳожи акамга салом айтинг, — деди ва уфқда кутиб турган Акрамжонга томон от қўйиб кетди.\nШаҳарга қайтганимиздан кейин Мастуранинг омонатини топшириш учун Ҳожи акани топдим, лекин саломини топширолмадим: Ҳожи ака бечора қазо қилган экан.\n← Аввалги Аввалги Абдулла Қаҳҳор. Картина (ҳикоя)\nКейинги → Кейинги: Абдулла Қаҳҳор. Тўйда аза (ҳикоя)


Чақалоқнинг ўғил ёки қиз бўлиши бундан 1400 йил олдин айтилгани аён бўлди\n16:18 / 03.11.2016\nСиз туғилажак чақалоқнинг ўғил ёки қиз бўлиши нимага боғлиқлигини биласизми? Қуръон оятлари чақалоқнинг жинси унинг отасига боғлиқ бўлишини билдирмоқда. Чақалоқнинг жинси эркакдан она қорнига тўкиладиган суюқликка боғлиқ бўлади. Бошқача қилиб айтганда, унинг жинси отадан келадиган манийнинг ҳужайраларига боғлиқ бўлар экан. Она организми туғилажак боланинг насли аниқланадиган жараёнда иштирок этмайди. Бу ҳақда Muxlis.uz ёзмоқда.\n"Ва албатта У Зот отилиб чиқадиган нутфадан эркак-аёл жуфтларни яратгандир." (Нажм сураси, 45-46-оятлар)\n"Ахир у (бачадонга) тўкиладиган манийдан бир (ҳақир) нутфа эмасмиди?! Сўнгра лахта қон бўлди. Бас, (Аллоҳ уни) яратиб, расо (инсон) қилди. Сўнг ундан эркак ва аёл жуфтларни (пайдо) қилди." (Қиёмат сураси, 37-39-оятлар)\nТажрибалар асосида туғилажак боланинг жинси фақат отанинг манийси таркибидаги ҳужайраларга боғлиқ эканлиги, она организмининг бунга ҳеч қандай алоқаси йўқлиги аниқланди. Чақалоқнинг жинсини белгилаб берувчи омил - бу хромосомалардир. Боланинг ўғил ёки қиз бўлиши ота манийсидан она организмига Х ёки Y хромосомаларнинг қайси бири ўтишига боғлиқ бўлади.\nШак-шубҳа йўқ-ки, йигирманчи асрнинг ўрталаригача, яъни генетика фани пайдо бўлгунига қадар, инсоният туғилажак чақалоқнинг пушти белгиланадиган бундай нозик ва мураккаб механизмлардан мутлақо бехабар эди. Аксинча, кўпгина жамиятларда боланинг жинси айнан она организмига боғлиқ деган хато фикр ҳукмрон эди. Тарихдан маълумки, кўпгина халқларда қиз туққан аёллар таҳқирланиб, ҳуқуқлари поймол қилиб келинган.\nҚуръони Каримда эса, генетиканинг фан сифатида пайдо бўлиши ва ген тушунчасининг фанга кириб келишидан деярли ўн уч аср аввал бўлажак фарзанднинг ўғил ёки қиз бўлиши аёл эмас, балки айнан ота организмига, унинг маний таркибига боғлиқ бўлиши очиқ-ойдин баён қилиб берилган.\nўғил қиз Чақалоқ\nМарк Цукерберг иккинчи бор ота бўлди\nФлоридада 10 ёшли қизча тимсоҳ чангалидан қутула олди\nҚарағандада етти қизнинг онаси узоқ кутилган ўғил фарзандни дунёга келтирди\nПетербургда 16 ёшли мактаб ўқувчиси балкондан қулади


Xiaomi смартфонларига Android 11 янги муаммолар олиб келди - Terabayt.Uz\nAndroid 11 операцион тизими базасидаги MIUI 12 график қобиғини бета-тест доирасида Xiaomi Mi 10 смартфонларида ҳам синаб кўришмоқда. Мазкур апдейтнинг ҳажми 3,5 гигабайтга тенг ва у ҳали якуний версиядаги прошивка эмас. Шу боисдан ҳам уни ўрнатишдан аввал смартфоннинг олдинги ҳолатидаги маълумотларнинг захира нусхасини сақлаб қўйиш тавсия этилади.\nПрошивкани синаб кўраётган Xiaomi Mi 10 эгалари ушбу тавсия бежиз эмаслигига амин бўлишди. Зеро, Android 11 базасидаги прошивкага янгиланганидан сўнг мазкур флагманларда айрим муаммолар кузатила бошлаган.\nАввало, янгиланишдан кейин маълум бир вақтгача смартфонда ишлаш тезлиги ва қувват сарфи самарадорлиги борасида муаммолар бўлиб туради. Айрим тестерларда қурилманинг қаттиқ қизиб кетиши ва қотиб қолиши ҳолатлари ҳам бўляпти. Булардан ташқари, баъзи чет иловалар тўғри ишламай қолган, чунки улар прошивканинг бу янги версиясига ҳали мосланмаган.\nАгарда Xiaomi Mi 10 ишлатаётган бўлсангиз ва янги прошивкаларни ҳаммадан олдин синаб кўришга қизиқсангиз, Android 11 тизими асосидаги MIUI 12 прошивкасини ўрнатишга шошилмай турганингиз маъқул.\n#Oперацион тизим #Xiaomi #андроид смартфон #мобиль операцион тизим #прошивка #янгиланиш #Android 11 #Тизим янгиланиши #Xiaomi Mi 10 #MIUI 12 #глобал прошивка


Latifa.uz — Энг сара латифалар сайти!\nУчта ғирт маст бир таксини тўхтатиб чиқишибди. Таксичи ҳазиллашиб машинани ўт олдириб жойидан жилдирмай беш дақиқача туриб, кейин машинани учириб:\n— "Етиб келдик тушинглар" — деса. Биринчи маст раҳмат айтиб тушиб кетибди. Иккинчи маст йўлкирани тўлаб тушибди. Учинчиси таксичини бошига бир шапатдан берибди. Таксичи ичида буниси сезиб қолди деб ўйлаб турса...\n— "Сен одамларнинг ҳаётига жавобгарсан! Иккинчи бунақа тез ҳайдамагин" — дермиш.\nТолиби илм устозидан сўрабди:\n— Устоз севган билан севмаганни нима фарқи бор?\nУстоз жавоб берибди:\n— Севган соғиниб смс ёзади, севмаган эса безрайиб смс ўқийди.\nПоезд. Купэда гўзал қиз ва бир йигит ўтирибди. Йигит қизга жудаям гапиргиси келибди ва:\n— Кечирасиз сиз ҳам шу поездда кетяпсизми, дермиш.\nБир киши, бошқа шаҳардаги ошнасиникига 2-3 кунга меҳмонга келибди. Ошни еб бўлишгач, халиги меҳмонни жуда қовун егиси келибди. Мезбон ҳам негадир қовун олиб чиқмабди. Тоқати тоқ бўлган меҳмон уй эгасига дебди:\n— Ошна, қовун егандан кейин қаерда ётаман?\nЖудаям зиқна бой бўлган экан. Бир куни қўшни қишлоққа ошнасиникига меҳмонга борибди. Энди ўтирган экан, уйдаги шамни ўчириб келдимми йўқми, деган савол қийнай бошлабди. Бориб келай деса йўл узоқ, бормай деса шамни эриб қолишини ўйлаб юраги увишиб кетибди. Охири чидолмай йўлга тушибди. Халлослаб уйига келиб, эшикни тақиллатибди. Хотини чиқиб, эшикни очмоқчи бўлган экан...\n— Эшикни очма, ҳадеб очиб ёпилаверса эшик емирилиб кетади. Уйдаги шамни учириб қўй, шуни айтишга келган эдим. Мен шундоқ изимга қайтиб кетаман. Тайёр ошдан қолмай.\n— Вой дадажониси-ей, менку шамни аллақачон ўчириб қўйганман, сиз шу гапни айтиш учун шунча йўл босиб келдизми, ковушингизни тагини емириб?\n— Хавотир олма хотин, ковушим қўлтиғимда!\n#Эр-хотин #Аёллар #Эркаклар #Шоҳ-бой #Оила\nИтингизга қарасангиз бўлмайдими, қўшни? Кеча шунақанги ҳурдики, қизим қўшиқ айтиш машқини тўхтатишга мажбур бўлди.\n— Кечирасиз-у, лекин қизингиз биринчи бўлиб бошлади.\n#Болалар #Ҳайвонот #Қўшнилар\n— Бокс - энг зўр спорт турларидан бири!\n— Ўзингиз боксерсиз чоғи?\n— Йўқ, мен тиш докториман.\nАзизжон минимаркетда савдо қилиб ўтирса, биттаси югуриб келиб:\n— Новот борми? - деб сўрабди.\n— Ҳа, бор - деса, бояги одам:\n— Ширинми? - деб сўрармуш.\nБир шилқим ошнаси билан кетаётиб, отда сайр қилиб юрган бир гўзални учратиб қолди ва дўстига деди:\n— Оҳ, шу гўзалнинг оти бўлиб қолсам ҳам майли эди!\n— Сўраб кўрчи, балки эшакда сайр қилишга ҳам рози бўлар, таклиф қилди шериги.\n#Ҳайвонот #Ёшлар #Дўстлар\nАфанди онасидан чучвара қилиб беришни илтимос қилди.\n—\tХўп,— деди онаси.\n— Сен менга тахта-ўқлоғини топиб бер.\nАфанди узоқ ахтариб, тополмади. Кейин онасига:\n—\tОйи,— деди,— тахта-ўқлоғини топай-топай деб қолдим. Энди ўзингиз жиндай қидирсангиз топасиз-қўясиз.


Қозон мактабидаги отишма ортидан Россияда қурол-аслаҳа айланмаси тартиби кучайтирилди\n20 май 2022, Тошкент вақти: 18:01\nРоссия президенти Владимир Путин Қозондаги мактабда тўққиз киши умрига зомин бўлган отишма ортидан ўқотар қуроллар айланмаси устидан назоратни кучайтиришга оид қонунни имзолади.\nШу йил 28 июнидан кучга кирган қонунга мувофиқ, бундан буён ов аслаҳаси ёки ўз-ўзини ҳимоя қилиш қуролини сотиб олиш учун харидор 18 ёшда эмас, балки камида 21 ёшда бўлиши талаб этилади. Қонунда қурол-аслаҳага эгалик қилиш учун қўшимча чекловлар ҳам кўзда тутилган.\nАвваллари амалдаги тартиб оғир жиноят содир этгани учун судланган шахсларнинг қуролга эгалик қилишини тақиқларди. Эндиликда қурол-аслаҳага лицензия бермаслик учун бирор шахснинг ўқотар қурол қўллаган ҳолда ўта оғир, оғир ёки ўртача оғирликдаги жиноятни содир этгани, шунингдек террористик ёки экстремистик характерига эга жиноятни содир этгани асос бўлиб хизмат қилиши мумкин. Гиёҳванд модда ёки психотроп модда истеъмол қилгани учун маъмурий жавобгарликка тортилганларга ҳам лицензия берилмаслиги мумкин. Икки ёки ундан кўп марта судланган россияликларнинг ҳам қурол-аслаҳа учун лицензия ололмаслик эҳтимоли бор.\nҚурол-аслаҳа билан муомала тартибини кучайтириш бўйича чоралар шу йил май ойда Қозондаги мактабда ўқотар қурол воситасида амалга оширилган ҳужум чоғида 7 нафар ўқувчи ва икки ўқитувчи нобуд бўлганидан кейин Росгвардия раҳбари Виктор Золотов томонидан таклиф қилинган. Мазкур ҳужумни 19 ёшли Илназ Галявиев расман қайддан ўтган қурол ёрдамида амал оширганди.


Аллоҳ таоло сиз ва биз яшаб турган курраи заминни беҳикмат яратмаган. Унда бирор нарса мукаммалик сифатидан йироқда эмас. Хоссатандунё осмонига назар солсак тунда қоронғу бўлибкўринади. Лекин нур сочган юлдузлар сабабидан гўзал осмон қаршисида Аллоҳ таолонинг мукаммал яратувчи эканлигигага ҳеч шубҳангиз қолмайди.\nХўш бепоён осмонда нур сочган юлдузлар аслида нимани ифодаси деб ўйлайсиз?\nБу борада Аллоҳ таоло «Биз дунё осмониничироқлар-ла зийнатладик ва қўридик» деб марҳамат қилмоқда. Ҳақиқатдан ҳам тепамиздаги мовий осмонимизни кечалари чақноқ юлдузлар безаб туради. Оқшомлар фусункор бўлиб кишини маҳлиё қилиб қўйишига сабаб ҳам шудир. Шунингдек, дунё осмонидаги фаришталар ўзаро суҳбатлашаётганда, уларни гапларини ўғринча тинглаб, фолчи малайларига етказишга уринадиган жинлардан муҳофаза қилингани ҳам таъкидланмоқда. Уларни учар юлдузлар етиб, ҳалок этади. Ҳақиқатдан ҳам, кечалари баъзан ёрқин из қолдириб юлдуз учганини кўриб қоламиз.\nУлар юлдузлардан ажралган бир парча бўлиб, жинларни ҳалок этиш учун отилар экан. Бус-бутун турган юлдуздан ўз ҳолича бирор бўлак ажралиб, ихтиёрий равишда хохлаган томонга қараб йўл олмаса керак ? Аслида бу нарсалар қудратли зот бўлмиш Аллоҳнинг иродаси ила содир бўлар экан.\n«Мулк» сурасининг 5-ояти каримасида шундай марҳамат қилинади:\n«Ва дарҳақиқат Биз яқин осмонни чироқлар билан зийнатлаб қўйдик ва у (чироқ)ларни шайтонларга отиладиган нарса ҳам қилиб қўйдик».\nУшбу мазмундаги муборак оятлар яна «Ҳижр» сурасида ҳам таъкидланиб келади:\n17. Ўки осмондаги зот сизларга азоб шамолни юборишидан омонда бўлдингизми? Бас, албатта огоҳлантириш қандоқ бўлишини биласизлар.\nБу оятда Аллоҳ бандаларга ўзининг азобини, мисол учун худди Лут қавмига юборгандек, хоҳласа майда тошларни учириб келувчи шиддатли азоб шамолини юбориши мумкинлигини эслаяпти. Агар шундоқ қилса, ҳеч ким қочиб қутила олмайди. Шунинг учун келгуси оятда ҳам аввал яшаб ўтган ношукр қавмларга қилинган муомалани эслатяпти:\n18. Ва дарҳақиқат улардан аввалгилари ҳам ёлғонга чиқарган эдилар. Бас инкорим қандай бўлди?!\nЯъни, аввалги ўтган қавмлар ҳам ўз Пайғамбарларини ёлғончи деб туҳмат қилишган эди. Лекин Аллоҳ буни инкор қилди ва барча гуноҳларини турли азобларга дучор қилди.\nАллоҳ таоло Ўз қудратига бандалари эътиборини жалб қилиш учун қушнинг яратилиши ҳақида ўйлашга чорлайди.\nУшбу ояти карималар орқали дунё осмонидаги юлдузлар бежизга яратилмаганлигини билиб олдик .\n1. Осмонимизни безаб, кечаларимизни ҳусункор қилади.\nХудди шу маънода Аллоҳ Таоло «Анбиё» сурасининг 16 ояти каримасида бизларга уқтиради:\n16. Биз осмонлару ерни ва уларнинг орасидаги нарсаларни ўйин учун яратганимиз йўқ.\nБундай улкан ва ажойиб нарсалар, албатта, ўйин учун яратилмайди. Беҳудадан-беҳудага шунчалик уринишнинг кераги йўқ. Мақсад ўйин бўлса, шунга мосроқ нарса яратилар эди.\n4-босқич талабаси Ш.Сетираев


Мутахассис қаерда коронавирусни юқтириш хавфи камроқ эканлигини айтди Ўзбекистон янгиликлари\nМутахассис қаерда коронавирусни юқтириш хавфи камроқ эканлигини айтди\nЎзбекистон, Тошкент – Batafsil.uz ЯА. Мамлакат Бош давлат санитария инспектори Нурмат Отабеков коронавирус инфекцияси энг кўп юқадиган жойларни санаб ўтди. Шунингдек у қаерда коронавирусни юқтириш хавфи камроқ эканлигини айтди. Бу ҳақида мухбиримиз маълум қилмоқда.\nАОКАда бўлиб ўтган брифингда Отабеков хитойлик олимларнинг тадқиқот натижалари хусусида гапирди. Улар коронавирус инфекцияси очиқ майдонларда энг кам тарқалишини аниқлашган. Очиқ ҳавода коронавирус билан деярли касалланиш мумкин эмас.\nИнфекция юқтиришнинг барча ҳолатлари учта асосий тоифага бўлинади: уйда, жамоат транспортида, дўконларда ва умумий овқатланиш жойларида. Бироқ, беморларнинг аксарияти уйда юқтирган. Иккинчи ўринда жамоат транспорти туради.\nБошқача айтганда, энг катта хавф бошқалар билан яқин мулоқот юз берадиган ёпиқ жойлар учун хосдир, дея таъкидлади Нурмат Отабеков.


(1/2) Ислом ва мусулмонлар ғалабасини истасангиз илм олинг, уломаларни ғанимат билинг, шошилиб кетманг! : Talaba\nالكاتب admin on Saturday, May 17, 2014 · شاركنا الرأي\nАзиз ва муҳтарам биродарлар, Ислом ва мусулмонлар ғалабаси учун жонларини фидо қилишга тайёр турган баҳодир йигитлар!\nҲаммаларингизга маълум, уламоларимиз узоқ йиллар, балки қабрга киргунга қадар илм олишда давом этинглар, деб доимо насиҳат қилиб турадилар.\nШундай бўлсада – минг афсуслар бўлсинки – жуда кўп ёш йигитларимиз баъзи бир оят-ҳадисларнинг лафзларини ёдлаб олиб, ҳали илм олмасдан, Шариатнинг усулий ва фиқҳий қоидаларини англамасдан туриб, қисқа вақт ичида ўзларини худди катта уламо бўлиб қолгандай ўйлаб, хоҳ ўзларини ўзлари сезиб турган бўлсинлар, хоҳ сезмасинлар, турли-туман ҳукмлар чиқариб юборяптилар\nИнсон ўзининг илми заифлигини билиб, доимо катта-катта уламоларга мурожаат қилиб яшашга ўрганиши лозим, айниқса Ислом шаънига оид бўлган, кўпчиликка таъсир қиладиган, қон тўкилишига олиб борадиган мавзуларда.\nМуаммоларимизни илдизидан бошлаб ҳал қилиш – қисқа иборалар билан айтилганда – Аллоҳга тазарруълар қилиш билан бирга доимо илм ва уламоларни лозим тутишдадир.\nШахслар ва ҳаракатларнинг ҳамма-ҳаммаси энг аввало Аллоҳдан, сўнгра илм ва уламолардан узоқлашган сари залолат ва ҳалокат жарлиқларига яқинлашиб бораверади.\nҲақиқий уламоларни қандай топамиз?\nҲақиқий уламоларни топиш учун ҳам инсонда холис ният билан бирга жиддий ҳаракат мавжуд бўлиши керак.\nБаъзида “адашган уламолар”дан салбий таъсирланган йигитлар ҳақиқий уламоларни қидиришдан тўхтаб қолиб “уламолар ўзи ё сотқин ё қўрқоқ бўлиб кетишибди” деб, уламо деган гапни эшитса ғаши келадиган бўлиб қолади, натижада илмдан – ҳақ йўлдан ўзини ўзи узоқлаштириб юборади.\nАслида таассуроти аксинча бўлиши керак эди, “адашган уламолар”ни кўрганидан кейин ҳақиқий уламоларни топиш учун янада жиддийроқ изланиши кераклигини тўла англаши лозим.\nАфсуски, баъзи йигитларимиз икки томондан алданиб қолишяпти:\n1. Ҳақиқий уламоларни танишмайди ёки тан олишмайди;\n2. Ўзлари ҳақиқий олим деб ўйлаган одамлари эса олим бўлмайди.\nҚалбаки тиллага бир-икки бор алданган одам: “тилла дегани ўзи ҳаммаси қалбаки бўлиб кетибди” деб, бутунлай тилладан воз кечса кимга зиён келтирган бўлади?\nҲақиқий уламолар билан қалбаки олимлар орасидаги фарқларни билиш ҳам шунга ўхшаб кетади.\nАслида, уламолар кўп бўлган жойларда содиқ уламоларни фақатгина қалби касал ёки заиф, дунё қараши тор ва дангаса одамларгина тополмайди.\nАммо биз яшаб турган даврнинг энг катта мусибатларидан бири ҳақиқатан ҳам уламолар етишмаслиги.\nЖуда кўп минтақаларда уламолар йўқ.\nШундай бўлсада, Аллоҳ таоло Ўзининг динини соф ҳолда сақлаб турадиган уламоларни чиқариб қўйган.\nҲеч қайси замон мутлақо уламосиз бўлиб қолмаган.\nҲозир ҳам, дунёни энг қолоқ давлатларида яшаб турган одамлар ҳам, араб тилини оз-моз ўрганиб, интернет сайтлари орқали юзлаб, балки минглаб уламоларни топишлари ва уларнинг илмларидан фойдаланишлари, ҳақ йўлни қуёшдан ҳам кўра равшанроқ ҳолда кўришлари мумкин, алҳамду лиллаҳ.\n(Мақоланинг кейинги қисмида уламолардан содир бўладиган хатолар ҳақида бир оз тўхталамиз иншоаллоҳ)\nИлм фазилатлари (биринчи қисм: 10 фазилат)\nИсломий давлатни уламолар бошқариши шартми ?


Мисрда 3 ёшли болакай умрбод қамоқ жазосига тортилди\n20:37 / 19.02.2016\nҚоҳира ҳарбий трибунали 2014 йилда Мисрдаги бетартибликларда иштирок этган 116 кишини умрбод қамоқ жазосига маҳкум қилди. Ажабланарлиси, жазоланганлар орасида яқинда 4 ёшга тўладиган болакай ҳам бор.\nБоланинг адвокати Рамазон Фарҳоднинг айтишича бетартибликлар пайтида бола 1,5 ёшда бўлган. Бу ҳақда Newsru.com сайти хабар бермоқда.\nАдвокатнинг айтишича, айблов ҳукми тайёрланиш вақтида у хавфсизлик хизматларига боланинг ҳақиқатда гўдак эканлигини исботлаш учун унинг туғилгани ҳақидаги гувоҳномани берган, бироқ ҳужжатлар қабул қилинмаган ва иш барибир судга оширилган.\n2014 йил 3 январдаги намойишлар иштирокчиларига айблов ҳукми ҳарбий трибунал ҳаками томонидан сиртдан чиқарилган. Барча айбланувчилар қотиллик, полициячиларга қаршилик кўрсатиш ва мол-мулкка шикаст етказиш айби билан умрбод қамоқ жазосига тортилдилар.\nГап "Мусулмон биродарлар" ислом ҳаракати тарафдорлари ва Миср ҳуқуқ-тартибот муассасалари ходимлари ўртасидаги тўқнашувлар ҳақида кетмоқда. Бу тўқнашувлар давомида камида 17 киши ўлдирилганди.


Президент иштирокидаги йиғилишда нефть-газ соҳасидаги тизимли муаммолар барҳам топмаётгани, бу ҳолат бошқа тармоқлар ривожига ҳам салбий таъсир кўрсатаётгани таъкидланиб, жорий йилда амалга оширилиши режалаштирилган чора-тадбирлар муҳокама қилинди.\n«Нефть-газ саноати аҳоли ва иқтисодиёт тармоқлари учун энергия манбаи, кўплаб маҳсулотлар учун хомашё етказиб берадиган муҳим соҳадир. Шу боис энергетика, нефть-газ, геология йўналишларида чуқур таркибий ислоҳотлар, рақобатдошликни кучайтиришга қаратилган дастурлар амалга оширилмоқда.\n«Ўзбекнефтгаз» акциядорлик жамияти бошқарув тизими такомиллаштирилди, унинг таркибида бўлган «Ўзтрансгаз» ва «Ҳудудгазтаъминот» акциядорлик жамиятлари алоҳида тузилма сифатида қайта ташкил этилди.\nДавлатимиз раҳбарининг 2019 йил 18 ноябрдаги «Нефть ва газ геология-қидирув ишларини ташкил этиш ва олиб бориш тизимини такомиллаштириш чора-тадбирлари тўғрисида»ги қарорига мувофиқ, янги конларни аниқлаш, углеводород хомашёси захираларини ривожлантиришнинг барча ташкилий-молиявий жиҳатлари белгилаб берилган эди.\nПрезидентимиз Шавкат Мирзиёев Олий Мажлисга жорий йил 24 январдаги Мурожаатномасида хорижий экспертларни нефть-газ соҳасидаги давлат корхоналарини бошқаришга жалб этиб, уларнинг самарадорлигини ошириш ва харажатларини оптималлаштириш, қарз миқдорини камайтиришга эришиш лозимлигини таъкидлаган эди. Янгидан тасдиқланган ҳукумат олдига шу борада устувор вазифалар қўйилди», дейилади президент матбуот хизмати хабарида.\n«Бир нарсани ҳаммамиз тушуниб олишимиз лозим. Биз соҳадаги камчиликларни бартараф этиш бўйича ўтган уч йилда кўпгина чора-тадбирларни ҳаётга татбиқ этдик. Лекин натижаларни таҳлил этадиган бўлсак, ҳали нефть-газ, электр энергиясининг барқарор таъминотида халқимиз, тадбиркорларимиз талабини тўла қаноатлантира олмаяпмиз. Шунинг учун, ҳар бир масалага чуқур эътибор қаратиб, янгича ёндашувлар асосида самарали иш тизимини ташкил этишимиз керак. Агар бу вазифаларни ўз вақтида амалга оширмасак, иқтисодиётимизда кўзлаган мақсадларимизга эриша олмаймиз», – деди Президент.\nКорхоналарни модернизация қилиш ишлари етарли эмаслиги, газ етказиб беришда йўқотиш кўплиги ҳамда узилишларга йўл қўйилаётгани кўрсатиб ўтилди.\nНефть-газ соҳасини ислоҳ қилиш бўйича «лойиҳа офиси»га илғор халқаро консалтинг компанияларини жалб қилиш, корхоналарда раҳбар ходимларнинг маошини фаолият самарадорлигини баҳолаш кўрсаткичларига (KPI) боғлаш зарурлиги таъкидланди. Соҳадаги барча корхоналарда коррупцияга қарши курашиш бўйича «комплаенс назорат» тизими жорий этилиши белгиланди.\n«Ўзбекнефтгаз» компаниясига ҳар бир коннинг ҳолатини танқидий таҳлил қилиб, табиий газ қазиб чиқариш ҳажмини ошириш вазифаси қўйилди.\nШўртан газ-кимё мажмуасида синтетик суюқ ёқилғи (GTL) ишлаб чиқариш заводи қурилишининг бориши кўриб чиқилди. Соҳа корхоналарида «рақамли кон», хўжалик бошқаруви ва ресурсларнинг автоматлаштирилган ҳисобини юритиш дастурларини (ERP) жорий этиш бўйича топшириқлар берилди.\n«Ўзтрансгаз» ва «Ҳудудгазтаъминот» акциядорлик жамиятларига жорий йил июль ойига қадар 2,5 мингта йирик истеъмолчини табиий газ ҳисобини юритишнинг онлайн тизимига улаш вазифаси юклатилди. Табиий газни назорат қилиш ва ҳисобга олишнинг автоматлаштирилган тизимини жорий этиш доирасида камида 2 миллион истеъмолчига замонавий электрон газ ҳисоблагичлар ўрнатиш зарурлиги қайд этилди.


Самарқандда вакциналарни сифатли сақловчи иншоот фойдаланишга топширилди - zarnews.uz\nСамарқандда вакциналарни сифатли сақловчи иншоот фойдаланишга топширилди\nБугун Самарқандда вакциналарни сақлаш учун замонавий омборхона ишга тушди. Ушбу объектнинг очилиш маросимида Соғлиқни сақлаш вазирлиги, ЮНИСЕФнинг Ўзбекистондаги ваколатхонаси вакиллари, республика ва вилоят давлат санитария-эпидемиология назорати маркази ходимлари иштирок этди.\n- ЮНИСЕФ лойиҳаси асосида Ўзбекистондаги барча вилоятларда бу каби совуқлик занжири иншоотлари қурилиб фойдаланишга топширилмоқда, - деди ЮНИСЕФнинг Ўзбекистондаги ваколатхонаси соғлиқни сақлаш бўлими раҳбари Суфанг Гуо. – Аҳоли сони кўпайгани сари ҳар бир ҳудудда вакциналарни сифатли сақлаш муҳим аҳамиятга эга. Мазкур омборхонада бир ёшгача бўлган 88 мингдан зиёд болаларни эмлаш учун мўлжалланган вакциналарни сақлаш имкони бор. Электр энергиясидаги вақтинча узилиш бўлган тақдирда ҳам ушбу омборхонадаги вакциналарни 8-10 соатга қадар сифатли сақлаш мумкин. Лойиҳамиз давомида мамлакат бўйича 21 та совуқлик занжири объектларини қуриш ва уларни зарур ускуналар билан таъминлаш режалаштирилган. Ҳозирга қадар вилоятларда, кейинчалик аҳолиси кўп туманларда, жумладан, Ургутда ҳам шундай вакцина омбори қуриш ниятидамиз.\nАйтиш керакки, дунё миқёсида вакциналар ёрдамида 5 ёшгача бўлган 3 миллион болани ўлим хавфидан асраб қолиш мумкин. Иммунизация келгуси авлодлар учун аҳоли соғлигини сақлашга қаратилган энг муваффақиятли ва иқтисодий жиҳатдан фойдали инвестициялардан биридир.\nМаросимда вилоят ҳокими ўринбосари Р.Қобилов иштирок этди.


Лукашенко жангарилар қўлга олинганидан сўнг, зудлик билан Хавфсизлик кенгашини йиғди - Zamin.uz\n22:10 / 29.07.2020\nБеларусь президенти Александр Лукашенко жангарилар қўлга олингани ортидан зудлик билан Хавфсизлик кенгаши аъзоларини йиғди.\nБу ҳақда давлат раҳбарининг матбуот хизматига яқин бўлган «Пул первого» телеграм канали хабар берди.\n«Лукашенко ҳозир Мустақиллик саройида Хавфсизлик кенгаши аъзоларини йиғди ва мажлис ўтказмоқда», - дейилади хабарда.\nАввалроқ, БелТА давлат агентлиги Минск шаҳри яқинида «Вагнер» хусусий ҳарбий компаниясининг 32 аъзоси ушлангани, яна 1 киши мамлакат жанубида қўлга олингани ҳақида хабар берган эди. Унда Беларусь ҳуқуқ тартибот идоралари сайлов кампаниясини издан чиқариш учун хориждан 200дан ортиқ жангари мамлакат ҳудудига кириб келгани ҳақида маълумот олгани қайд қилинган эди.\nАгентлик хабарига кўра, жангарилар гуруҳи 24 июль куни тунда Минск шаҳридаги меҳмонхоналардан бирига жойлашган. 27 июль куни эса меҳмонхонани тарк этиб, Минск районларидан биридаги санаторияга кўчиб ўтишган. 28 июль куни тунда 32 киши Беларусь Давлат хавфсизлиги қўмитасининг «А» гуруҳи томонидан қўлга олинди. Уларга нисбатан Тергов қўмитаси томонидан текширув ўтказилмоқда. Агентлик қўлга олинган Россия фуқароларининг рўйхатини келтирган.\nАввалроқ Александр Лукашенко Марьино Горкадаги 5-махсус бригадани кўздан кечирганида, ҳозирги вақтда урушлар кўчадаги намойишлардан бошланиши, унга хусусий ҳарбий компаниялар «жалб қилиниши» ҳақида гапирган эди.\n«Давлат котиби (Андрей Равков, Беларусь Хавфсизлик кенгашининг котиби) тўғри айтди, ҳозирги вақтда ҳар қандай урушлар кўчалардаги намойишлардан бошланяпти, кейин «майдон»га айланмоқда. «Майдон»га агар ўзиники бўлмаса, четдан келтиришмоқда. Улар профессионал ҳарбийлар, босмачилар, хусусий ҳарбий компанияларнинг аъзолари. Улардан дунё бўйлаб, у ёки бу давлатлардаги фитналарда иштирок эттириб, пул ишлаш мақсадида фойдаланишади», - деди Лукашенко. “Замин” янгиликларини “Youtube”да кузатиб боринг\nБеларусда 30дан ортиқ россиялик ёлланма жангчилар қўлга олингани хабар қилинди\nЛукашенконинг собиқ бош тансоқчиси Россия махсус хизматларига ишлаган бўлиб чиқди\nЛукашенко тансоқчиларининг собиқ бошлиғи қўлга олинди\nАлександр Лукашенко Россияга мурожаат қилди\nНазарбоев Хавсизлик кенгашини йиғди


Ўзбекистонда илк бора “Дастурлаш соати” деб номланган бутун жаҳон таълим акцияси ўтказилади - Terabayt.Uz\nЎзбекистонда илк бора “Дастурлаш соати” деб номланган бутун жаҳон таълим акцияси ўтказилади\n10 декабрь куни Ўзбекистонда илк бора компьютерлар ва дастурлашни ўрганишга ёшларни жалб этиш учун қаратилган “Дастурлаш соати” глобал ҳаракати ўтказилади, дея хабар берилмоқда Инҳа университетининг расмий сайтида.\n“Дастурлаш соати” акцияси бутун дунё бўйлаб одамларни дастурлаш асосларини ўрганиш учун бир соат сарфлашга чақиради. 2017 йил 10 декабрь куни Тошкент шаҳридаги Инҳа университетида глобал ҳаракат доирасида бир соатлик дастурлаш дарслари бўлиб ўтади. Лойиҳа “Microsoft” корпорацияси, Тошкент шаҳридаги Инҳа университети ва “CodeCraft” лойиҳаси иштирокида ташкил этилган.\nТадбир доирасида 8 ёшдан 11 ёшгача бўлган болалар учун учта дарс машғулоти ўтказилади. Иштирокчиларни рўйхатга олиш http://codecraft.uz/minecraft/ сайтида очилган ва 2017 йил 8 декабрга қадар давом этади.\nМазкур ташаббусни ҳар йили 180 дан ортиқ мамлакат қўллаб-қувватлайди. “Дастурлаш соати” - ҳар бир ўқувчи ва талабанинг ўз қобилиятларини намойиш этишлари, АТ соҳасидаги бошланғич билимларни олишлари, дастурларнинг асосларини ўрганишлари ва келажакда қайси касб танлашга қарор қилишлари учун имкониятдир. Ўқитувчилар, ўз навбатида, ўқитишда янги интерактив технологияларни қўллаш имкониятига эга бўлиб, шу билан ўқувчиларнинг ўз фанларига бўлган қизиқишларини оширадилар.\n“Microsoft” компанияси “Дастурлаш соати”га бағишлаб, машҳур “Minecraft” ўйинига асосланган “Hero`s Journey” (“Қаҳрамон йўли”) деб номланган ўйин қўлланмасини чоп этди. Қўлланма мактаб машғулотлари, синфлар ва уй дарслари давомида компьютер фанининг асосларини содда ва қизиқарли тарзда ўрганиш учун мўлжалланган. Муаллифлар, ижодий ёндашган ҳолда Агентлар, яъни қизиқарли қаҳрамонлар ёрдамида ўқувчиларга дастурлашнинг асосий тушунчалари ва принципларини тақдим этадилар. Мазкур акцияга хоҳиши бўлган ҳар қандай таълим муассасаси қўшилиши мумкин.\n“Бизнинг вазифамиз – ёшларни информатика ва дастурлашга бўлган қизиқишларини ошириш, IT-соҳасининг обрўсини ошириш, мактаб ўқувчиларини мазкур соҳада касб олишларига рағбатлатиришдир. Ёшлар эътиборини ахборот технологияларига жалб қилиш учун, мураккаб нарсалар тўғрисида оддий, ҳар бир киши учун тушунарли, содда тилда тақдим этиш муҳим аҳамиятга эга. Бугун биз ахборот технологияларисиз ҳаётни тасаввур қила олмаймиз. Ўз карьераларини дастурлаш билан боғлашга қарор қилган талабалар, мураккаб ва шу билан бирга жудаям нуфузли соҳада ўсиш ва ривожланиш, катта маошлар олиб, ҳорижда малака ошириш имкониятига эга бўлишмоқда”, - деди Тошкент шаҳридаги Инҳа университети ректори Сарвар Бабаходжаев.\nАхборот технологиялари жаҳон иқтисодиётини ўзгартиради, ёш авлодга янги талаблар қўяди. Жаҳон иқтисодий форуми натижаларига кўра, замонавий мактаб ўқувчиларининг 65 фоиздан ортиғи келажакда бугунги кунда мавжуд бўлмаган касбларда ишлашади. “Microsoft” мактаблар, университетлар ва хайрия ташкилотлари билан ишлаб, бўлажак мутахассисларни замонавий рақамли иқтисодиётда мослашишга ва профессионал муваффақиятга эришишга зарур бўлган танқидий фикрлаш ва техник кўникмаларга ўргатишади.\n“Microsoft” тўғрисида маълумот\n1975 йилда ташкил этилган “Microsoft” корпорацияси шахсий компьютерлар ва серверлар учун дастурий таъминот, хизматлар ва Интернет-технологияларни ишлаб чиқариш бўйича дунёда этакчи ҳисобланади.\n“Microsoft” кенг кўламдаги дастурий маҳсулотларни ишлаб чиқаради. Улар орасида иш столи ва тармоқ операцион тизимлари, мижоз-сервер муҳитлари учун сервер иловалари, фойдаланувчилар учун иш столи бизнес иловалари ва офис иловалари, интерактив дастурлар ва ўйинлар, Интернетда ишлайдиган воситалар ва ривожлантириш воситалари мавжуд. Бундан ташқари, “Microsoft” интерактив (онлайн) хизматлар тақдим этади, компьютер мавзуларида китоблар нашр этади, компьютерлар учун периферик ускуналар ишлаб чиқаради, янги компьютер технологияларини тадқиқ этиш ва ривожлантириш билан шуғулланади. “Microsoft” маҳсулотлари дунёнинг 80 дан ортиқ мамлакатларида сотилади, 45 дан ортиқ тилга таржима қилинади ва кўпчилик шахсий компьютерларнинг платформалари билан мос келади.\nТошкент шаҳридаги Инҳа университети тўғрисида\nТошкент шаҳридаги Инҳа университети Ўзбекистон Республикасининг Биринчи Президенти Ислом Каримовнинг “Тошкент шаҳрида Инҳа университетини ташкил этиш тўғрисида”ги қарорига биноан 2014 йилнинг 24 март куни бунёд этилган.\nУниверситет ўз фаолиятини 2014 йилнинг 2 октябрь куни бошлади. Бугунги кунда университет “Компьютер ва дастурий инжиниринг” ҳамда “Логистика” йўналишлари бўйича мутахассислар тайёрлайди.\n#Тошкент шаҳридаги Инҳа университети


Йилнинг энг яхши автомобили танлови ғолиби эълон қилинди\n23:42 / 18.04.2019\n17 апрелда Нью-Йоркдаги автосалонда “Жаҳоннинг йил автомобили” танлови ғолиби эълон қилинди. Бу юксак унвонга Jaguar британ маркасининг тўлиқ электр куч қурилмали илк автомобили I-Pace лойиқ деб топилди. Jaguar Land Rover гуруҳи учун бу унвон тарихдаги иккинчиси бўлди: 2 йил аввал Jaguar F-Pace модели дунёнинг энг яхши автомобили деб топилганди.\nУмуман олганда I-Pace 3 та йўналиш бўйича энг яхши деб топилган.\nДастлаб ғолибликка даъвогарлар рўйхатида 40 та модел бўлган. Учта финалчидан иборат қисқа рўйхат Женевадаги автосалонда эълон қилинганди. Бу рўйхатга Audi e-tron, Jaguar I-Pace ва Volvo S60/V60 киритилганди. Ғолибни таркибига 24 та давлатдан автомобиль соҳасини ёритувчи 86 журналист кирган ҳакамлар ҳайъати танлаган.\nНью-Йорк автосалонида яна 5 та йўналиш бўйича ғолиблар эълон қилинган. “Энг яхши нуфузли автомобиль” йўналишида Audi A7, “Энг яхши спорткар” йўналишида McLaren 720S, “Энг яхши шаҳар автомобили” йўналишида Suzuki Jimny, “Энг яхши экологик автомобиль” ва “Энг яхши дизайн” йўналишларида I-Pace ғолиб деб топилган.\nФото: Audi A7\nФото: Suzuki Jimny\n2018 йилда “Жаҳоннинг йил автомобили” номига Volvo XC60 модели, 2017 йилда эса Jaguar F-Pace сазовор бўлганди.\n21:10 / 09.04.2020\n03:26 / 23.10.2019\nЕвропада йилнинг энг яхши автомобили унвони учун номзодлар эълон қилинди\n00:34 / 07.03.2019\n“Бутунжаҳон йил автомобили” финалининг якуний иштирокчилари эълон қилинди\n00:07 / 05.03.2019\n2018 йилнинг Европадаги энг яхши автомобили маълум қилинди


КОМПЬЮТЕР ҚАРШИСИДАГИ БОЛАЛИК - Ўзбекистон овози газетаси\nКОМПЬЮТЕР ҚАРШИСИДАГИ БОЛАЛИК\nСиз ҳар куни қўл телефонингизда нималарни олиб юришингиз ҳақида ўйлаб кўрганмисиз? Мулоқот воситасидан ташқари, ёнингизда интернет, фотоаппарат, видеокамера, диктофон, соат, календарь, калькулятор, фонар, ўйин, мусиқа, телевизор, радио каби қурилмалар бўлади. Ажабланарлиси, яқин-яқингача улар алоҳида-алоҳида буюм сифатида харид қилинар эди. Компьютер ҳақида эса гапирмаса ҳам бўлади. Биргина интернет тармоғининг ўзида инсон тафаккур қилиши мушкул бўлган амаллар ва жараёнлар юз бермоқда.\nБугун кўпчиликнинг хонадонига замонавий компьютерлар кириб келди. Шундай бўлса-да, интернет кафелар мижозлар билан тўлиб-тошади. Тўловларни пластик карточка орқали амалга ошириш мумкинлиги ҳам мижозларга қулайлик туғдиради.\nМаълумотларга қараганда, ҳозирги кунда юртимизда мингдан ортиқ интернет клублари фаолият кўрсатмоқда. Бизнинг бу мавзуга мурожаат қилишимизнинг сабаби эса интернет кафелар мижозлари орасида болаларнинг кўплигидир.\nХўш, улар мижозга қандай хизмат кўрсатмоқда? Клублар қонун талабларига мувофиқ ишлаяптими?\nАввало, клублардаги ёзувларга эътибор берайлик: «Шовқин қилманг», «Чекиш мумкин эмас», «Мактаб ёшидаги болаларнинг дарс вақтида интернет-кафега кириши тақиқланади», «Компьютер экрани олдида узоқ муддат қолиш соғлиқ учун зарарли!», «Сиёсий ва порнографик сайтларга кириш ман этилади».\nАфсуски, бу девордаги ёзувлар холос. Агар клублардан бирига кириб қолсангиз борми, қулоғингиз том битади. Ёш мижозларнинг асабийлашаётгани сизни ташвишга солади. Бир гуруҳ ўспирин-ёшлар умумий тармоқ тизими орқали битта ўйинни турли томондан ўйнашади (очиғи, айрим янги чиққан ўйинларнинг номи ва ёзилиши шу қадар қийинки, айтишга тилингиз бормайди). Бирлари «халоскор», бирлари «жосус», хуллас, бу вертуал оламда қуролсиз ва қон тўкмайдиган «қаҳрамон»ни учратмайсиз. Ўйиндан эрта чиқиб кетгани алам қилган Сарвар шериги Умид билан ғижиллашади. Бу ғавғолардан «кўзи пишиб» кетган администратор жаноблари бошини бир кўтарди-ю, «яна шовқин солсанглар, чиқариб юбораман» дея пўписа қилиб қўя қолди.\nУмумий хулосалар шуни кўрсатадики, мижозларнинг аксарияти ўйинга муккасидан кетган болалар. Ҳатто уларнинг ўз ўтирадиган компьютерлари бор. Кузатиш баҳонасида бироз интернетга кирган одам бўлдим. Беш дақиқа ўтар-ўтмас ёнимда 13-15 ёшлардаги бола пайдо бўлди:\n— Ака, бу менинг доимий ўтирадиган жойим, ўйинимни ҳам шу ерга сақлаб қўйган эдим, бошқасига ўтиринг, илтимос.\nУни гапга соламан:\n— Бу ерга ҳар куни келасанми?\n— Ҳа, дарсдан кейин кираман.\nУнга жойини бўшатиб бердим:\n— Пулни қаердан оласан?\nУ монитордан кўз узмай саволларимга жавоб қайтарди:\n— Ойим овқатга деб берадилар.\n— Овқат емайсанми?\nБола жавоб бермади... Шунда тармоқ ичида соатларнинг дақиқа тезлигида ҳаракатланиши ёдимга тушди. Рости, компьютер қаршисида вақт шу қадар тез ўтадики, ҳатто қорнинг очганини ҳам сезмай қоласан.\nЭнг ачинарлиси, ёш мижоз оч қолади, боши оғрийди, асабийлашади. Дарс вақтида ҳам унинг хаёлини жанговор манзаралар, отишмалар эгаллаб турмаслигига ким кафолат беради?\nЭкран қаршисида ёши каттароқ мижоз ўтирса, уни тушунса бўлар. Ҳар ҳолда оқни қорадан ажрата олади. Болалар-чи?\nШунда бир ҳақиқатни англайсан: болалик чоғида бахтиёр бўлиш учун ақл, кексаликда эса вақт етмай қолар экан. Аммо на илож, ҳар қадамда турмуш ташвишлари билан бандлигимиз ҳам айни ҳақиқат. Бироқ бу жараёнларнинг назоратчиси ёлғиз ўзимиз эканлиги ҳам кундай аён.\nКомпьютер ўйинларининг мўмайгина даромад келтираётгани ҳеч кимга сир эмас. Вазирлар Маҳкамасининг қарорида интернет-клубларнинг кеч соат 23.00гача фаолият кўрсатиши белгилаб қўйилган. Аммо айрим клуб эгаларининг ҳали-ҳамон яширинча тунги соатларда ҳам мижозларга хизмат кўрсатаётгани қулоққа чалиниб қолади.\nМасаланинг яна бир томони шундаки, болаларнинг компьютердан фойдаланиш кўникмаси тўла шаклланмаган. Ахир фойдаланувчи компьютер қаршисида қанча вақт, қандай узоқликда ўтиришни билиши керак. Бу хусусда Республика Давлат санитария-эпидемиология назорати маркази томонидан компьютер техникаси фойдаланувчилари учун гигиеник талаблар ишлаб чиқилган. Шифокорларнинг айтишича, компьютердан 45 дақиқа фойдалангач, 10-15 дақиқа очиқ ҳавода айланиш керак. Чунки электромагнит тўлқинлар инсон организмига кучли таъсир ўтказиб, унда лейкемия (оқ қон) касаллигини келтириб чиқариши мумкин. Унгача киши бош оғриғи, ҳолсизланиш, уйқусизлик ва асабийлашишга мойил бўлиб қолади.\nХулоса ўрнида бир фильмнинг қисқа сюжети ёдимга тушди. Компьютер ўйинларига муккасидан кетиб, ўз ҳаётини унутаёзган болакай кичкинагина флешканинг ичига тушиб қолади. Унда сон-саноқсиз вируслар, юқумли бактерияларнинг ҳужумига дуч келади. Фильм сўнггида болакай у ҳавас билан қараётган вертуал олам ўз ҳаёти, оиласи, яқинлари олдида сариқ чақага ҳам арзимаслигини тушуниб етади.\nЎзбекистон Миллий университети журналистика факультети магистранти.


1168 Ўқиш режими + -\nКичкина бир болакай оғир тошни ўрнидан қўзғатмоқчи бўлди. Лекин уддасидан чиқолмади. Уни кузатиб турган отаси сўради:\n— Бор кучинг билан ҳаракат қилдингми?\nТерга ботган бола:\n— Ҳа, қўлимдан келган барчасини қилдим. Бироқ тошни силжита олмадим, – деб жавоб берди.\nОта эса шундай деди:\n– Йўқ, болам, ҳаммасини қилганинг йўқ. Ҳали мендан ёрдам сўрамадинг-ку...\nФарзандингиз мактабга илк қадамини қўйганидан бошлаб қийинчиликларни енгишига ишониши лозим. Саволларига у тушунадиган тарзда жавоб беринг. Боланинг муваффақиятсизлигини фалокатдек кўрсатмаслик керак. Унга далда бўлиш, қоқилганида ўрнидан туриб, олдинга интилишни ўргатиш лозим.\nБола тарбиясида, «ёмонга ёмонлик» йўлидан бориш асло ярамайди. Масалан, бола нарсаларини, ўйинчоқларини йиғиштирмаса, онаси «Тарбиясизлигинг жонимга тегди, нарсаларингни йиғиштирмасанг, мендан кўрасан» дейиши ёқимсиз ҳолат. Бунинг ўрнига: «Ўйинчоқларингнинг ҳар ерда ётиши яхши эмас, меҳмон келса, уятга қоламиз» деса, болани тарбияга ва меҳмонни улуғлашга ўргатган бўлади.\nБола тарбиясида калтакка асло ўрин йўқ. Балки болани калтаклаш билан маълум муддат ёмон ишларни қилишидан қайтариш мумкиндир. Бироқ калтак таъсири кетганидан сўнг бола ўша хатоларни яна такрорлаши мумкин. Тарбияда тез-тез калтак ва бошқа жазоларни қўллаш болада килган хатоси учун афсусланиш туйғуси ўрнига интиқом, ота-онасидан аччиқланиш, нафрат туйғуларининг пайдо бўлишига сабаб бўлади.\nЮқоридагилардан кўринадики, бола парвариши ва тарбиясида ота-она маълум бир билим ва тажрибага эга бўлиши шарт. Бу борада кеч қолдик, деб ҳисобласангиз, хато қиласиз. Ҳамиша бугунги хатоларимизни тузатишга интилайлик. Дастлабки қадамни ташлашнинг ўзи омаднинг ярми демакдир.\nАсло эсдан чиқармайлик, оила бир чаман бўлса, фарзанд шу чаманнинг энг гўзал атиргулидир. Бу гўзал ғунчанинг табассуми – оила учун энг катта БАХТ.\nОта ва онанинг тутган йўли бола ривожланишига таъсир кўрсатадими?\nМутахассислар боланинг келажакда бахтли ва етук инсон бўлиб етишишида энг тўғри тарбия йўлларини белгилаш ҳаракатидалар. Ота-она ва оиладаги бошқа аъзоларнинг болага муносабати фарзанднинг яқинларига муносабатини белгилайди.\nБолани парваришлаш, тарбия борасида бирор йўлни танлашда, албатта, ота-она фарзандининг ривожланиш босқичларидаги ўзига хосликларни эътиборга олиши лозим.\nҲар бир оиланинг ўзига хос тарбия усуллари бор. Ота-онанинг хулқ-атвори, орзулари, мақсад ва ютуқлари боланинг шахс бўлиб етишишига таъсир қилади. Оиладаги тарбия билан боғлик камчилик ва хатоларни аниқлашда, дастлаб оиланинг болага муомаласини ўрганиш сезиларли натижа беради.\nБола ўзида айнан ота-онасининг фазилатларини мужассамлаштирмаса-да, лекин улардан икки нарсани олиши аниқ:\nМЕҲР деганда қўллаб-қувватлаш, кўмаклашиш, севиш ва севилиш каби гўзал туйғулар йиғиндисини тушунамиз.\nТАРБИЯ эса барча билимлар, қоидалар, қадриятлар, кишининг ижтимоийлашуви учун керак бўлган барча анъаналарни қамраб олади.\nНотўғри оила бошқаруви\nЮқорида айтганимиздек, ҳар бир оилада ўзига хос тарбия усуллари мавжуд. Оиладаги бола тарбияси даражасини аниқлаш учун маълум бошқарув тизимини яратиш лозим.\nНотўғри оила бошқарувида севги, меҳр ва тарбия ноаниқ ўлчовсиз шаклда кўрсатилади. Оқибатда кутилмаган, хаёлга келмаган вазиятлар пайдо бўлади. Оила томонидан кўрсатилган меҳр ё етарли эмас, ё ҳаддан зиёда ортиқ, тарбия эса жуда бўш бўлади.\nЎта мулойим бошқарувда ҳаддан зиёд эътибор ва меҳр болани худбин килиб куяди. Бола ўзига унча ишонмайди. Йўлида дуч келган тўсиқлардан ўтишда доим бировдан ёрдам кутади. Ота-онаси кўмакчи бўлишини истайди. Ўзи мустақил бирор муаммони ҳал эта олмайди.\nОилада меҳр керагича берилмагани натижасида бола салбий хислатларга одатланиб қолади.\nЎта талабчан оила бошқарувида болага бўлар-бўлмас таъқиқлар қўйилади. Йўқ ердаги тартиб-қоида асосида бола улғаяди. Бу бошқарувни танлаган ота-она фарзандининг энг кичик ҳатосини ҳам жазо йўли билан тузатишга уринади. Бундай оила жисмоний жазони биринчи ўринга чиқаради. Ваҳоланки, тарбияда жазо энг сўнги чора сифатида қўлланиши лозим.\nВақти-бевақт болани жазолаш орқали уни мустақил қарор қабул қилиш, имкониятларини ишга солиш, ўзи оёққа туриш истагидан маҳрум қиламиз. Шахснинг ўзига ишончини йўқотадиган, «жамиятда бир пулчалик аҳамияти йўқ» деган хулосага олиб келадиган бундай тарбия натижасида келажакда кибор, гиначи, таъсирчан, ҳаддан зиёд нозик инсон пайдо бўлади.\nБўш тарбияда оила «хуш қабул қил, эътибор берма» қабилида иш кўради. Бунга кўра, ота-она: «Барчасини боланинг ўзига қўйиб бер. У ҳали бола, истаганини қилсин. Бола мустақил,\nэркин бўлмоғи керак. Унинг ҳар бир истагини амалга ошир. Унга фақат меҳр берсанг, бас», деган тушунчалар билан йўл тутади. Бу ҳолатда ота боланинг ноўрин ҳаракатини ҳам мақтайди.\nОта-она бошқарувининг бола тарбиясига таъсир қиладиган асосий омиллар қуйидагилар:\nбўлажак ҳар бир ота-она дунёга келиш арафасида бўлган гўдагини хаёлан тасаввур қилади. Дунёга келган фарзанд тасаввурларига уйғун келмаса,ундан қоникмаслик ҳисси уйғонади. Бу хислат баъзан ота-онанинг ўз фарзандини қўллаб-кувватламаслигига ҳам олиб келиши мумкин;\nболалар сони, жинси ва ўзига хос фазилатлари, (табиатан шўх, қайсар бола ота-онаси унга доим эътибор қилишини истайди. Қиз фарзандлар ўзларини севдирадилар. Ота-она ўғил фарзандига алоҳида эътибор бериши лозим);\nбундан ташқари, ота-онанинг болалик чоғларидаги тажрибалари (болалик йилларида ўз ота-онаси билан ижобий муносабат ўрната олмаган, етарли меҳр кўрмаган ҳар бир ота ёки қизлигида ҳаддан зиёд тазйиқ остида улғайган онанинг тажрибалари ноўрин ҳаракатларга олиб келиши мумкин);\nшунингдек, оиладаги эр-хотин орасидаги муносабат, албатта, фарзанд тарбиясига таъсир қилади.\n23:58 / 06.03.2017 8507\n00:25 / 11.02.2018 1215\nАгар фарзандингизнинг доимий Йўқ деган жавобидан чарчаган бўлсангиз, дунёда сиз ёлғиз эмассиз. Бироқ ҳаттоки у сиз билан муроса қилишни қўпол тарзда рад давоми...\n02:43 / 19.03.2019 1175\nМўъжиза, каромат ва сеҳр Йигит кўр, пес ва бошқа дардларни худди Исо алайҳиссаломдек даволайдиган бўлибди. Хўш, йигит ҳам худди Исо ибн Марямдек пайғамбармиди давоми...\n10:23 / 02.02.2017 2307


Адҳамбек Алимбеков. Туркиялик шогирд - www.ziyouz.uz\nБош саҳифа Илм ва фанАдабиётАдҳамбек Алимбеков. Туркиялик шогирд\nЧоп этилган 09.02.2015 МуаллифZiyouz.uz\nБуюк мутафаккир шоир Алишер Навоийнинг довруғи ҳаётлигидаёқ ватани сарҳадларидан чиқиб, ўзга юртларда ҳам машҳур бўлган. Хусусан, Туркияга унинг ғазаллари 1483 йилда, Султон Боязидга етиб борган. Бу 33 та ғазални Султон Боязид даврининг таниқли шоирларидан бўлган Аҳмад Пошога беради. Аҳмад Пошо Алишер Навоий шеъриятига мафтун бўлиб бу ғазалларнинг барчасига назира бағишлайди. Туркияга Алишер Навоийнинг “Девон”и биринчи марта 1501 йилда, шоир Вазирий томонидан келтирилган. XVI асрда яшаб ижод этган таниқли турк шоирларининг деярли барчалари Алишер Навоийни ўзига устоз деб билганлар. Аҳмад Пошо, Боқий, Ускубли Ота, Ломий, Масиҳий, Озодий, Аҳмад Надим, Шайх Ғолиб каби турк мумтоз адабиёти ривожига муносиб ҳисса қўшган шоирларнинг А. Навоий ғазалларига бағишлаган мухаммаслари ва эътирофи фикримизга далилдир. А. Навоий ижодининг усмонли адабиётига ижобий таъсири ҳақида атоқли турк адабиётшунос олимлари Ф. Кўпрули, А. Лаванд, А. Кабоқли, К. Эраслан, М. Чавушўғли ва бошқалар илмий ишларида ёзганлар. Таниқли адабиётшунос олим С. Банарли Алишер Навоий ижодига юқори баҳо бериб: “Алишер Навоий бутун туркий оламда замондошларидан бугунга қадар ўтганларнинг энг буюгидир, устозидир”, – дейди.\nЎзини Алишер Навоийнинг шогирдларидан деб билган, машҳур турк шоирларидан бири Аҳмад Надимдир.\nАҳмад Надим (1680-1730) турк мумтоз адабиёти тарихида ўз ўрнига эга бўлган, “Лола даври” турк адабиётининг кўзга кўринган вакилларидан.\nТурк адабиёти тарихида 1718-1730 йиллар “Лола даври”деб юритилади. Атамани илк бор Яҳё Камол қўллаган. 1913 йили Аҳмад Рафиқ Олтин “Лола даври” китобини эълон қилган. Лола даврида гулзорларга лолалар экиш, саройларни лола расмлари билан безаш шу даражада урф бўладики, чет эллардан кўплаб турли нав лолаларнинг уруғлари келтирилар, айрим ноёбларининг уруғи ўз даври учун юқори баҳода бўлган – минг олтингача кўтарилган эди. Истанбулда лоланинг 639 тури экилган экан.\nШеъриятда ҳам лолани васф қилиш мусобақага айланганди. Шунинг баробарида адабиёт ва санъат гуллаб-яшнади.\nАҳмад Надим Истанбулда зодагон оилада туғилиб тарбияланади. Отаси Меҳмед Надим қози бўлиб, саройга яқин кишилардан эди. Яхши билим олган Надим мударрис даражасигача етади. Айниқса Султон Аҳмад билан танишгач унинг толеъ юлдузи янада порлайди. Мулла Каримий, Эски Нишонбоши мадрасаларида мударрислик қилади.\nТарихчи, таржимон, шоир бўлган Надим жўшқин ҳаёт кечирган. Шоир сифатида “Девон” тузган. Надим шеърияти ўзининг серзавқлиги билан ажралиб туради. “Девон”да 39 қасида, 159 ғазал, 82 қитъа, 28 шарқий ва бир қанча мустаҳзод, тахмис, тажнис, рубоийлар мавжуд. Шеърият мухлислари орасида, айниқса, Надимнинг шарқийлари машҳур бўлган. Аҳмад Надим адабиётда шарқий асосчиларидан бири сифатида ҳам маълум. Шарқийлар турк адабиётида XVIII асрда яратила бошлаган. Асосан куй басталанган шарқийлар иккитадан бештагача тўртликдан иборат бўлган. Ишқ ва гўзаллик мавзулари қаламга олиниб, кўпинча арузнинг фоилотун, фоилотун, фоилотун, фоилун ўлчовида ёзилган. Шарқийларда кўтаринки руҳ, халқ қўшиқларига оҳангдошлик устувордир.\nАҳмад Надим ижодининг юксалишида Алишер Навоий шеъриятининг таъсири кучли бўлган дейишимиз мумкин. Буни Аҳмад Надим ижодини ўрганган олимлар ҳам таъкидлайдилар. Аҳмад Надимнинг ўзи Навоий ижодининг таъсири ҳақида шундай ёзганди: “Навоий қаламининг қудратидан, руҳидан келган бир наво таъсирида гўзал бир ғазал ёздим”. Бу ғазалнинг матлаъси шундай бошланади:\nБориб куйинга йиғламоқ тиладим бир садо тортиб,\nЙоғурди мен сари ул ғамзе тиғ-и сурме-со тортиб.\nҒазалнинг мақтасида эса, Аҳмад Надим ҳазраат Алишер Навоий асарларидан нақадар лаззатланганлигини, илҳомланганини шавқ билан таърифлайди:\nНавойи руҳ-и килкин-дин Надимо кўп топар лаззат\nТараннум айлагач не янлиғ ун солиб наво тортиб.\nКўринадики, Алишер Навоий ижодининг ҳаётбахш таъсири туркиялик шоирларни нафис ғазаллар ёзишга руҳлантирган. Бу, албатта, ҳар бир юртдошларимиз кўнглида ифтихор ҳисларини уйғотади.\n“Ёшлик” журнали, 2013 йил, 2-сон.\n← Аввалги Аввалги Собир Ўнар. Элнинг эгалари (2013)\nКейинги → Кейинги: Ҳусайнхон Яҳё. Навоийни қачон тушунамиз?


42 ёшли Оксана Чусовитина жароҳатига қарамай ЖЧ–2017 йўлланмасига эга бўлди\n5 октябрь, 2017, 10:32\nЎзбекистонлик гимнастикачи, Олимпия ўйинларида 7 марта иштирок этган ягона гимнастикачи сифатида Гиннесснинг рекордлар китобига киритилган афсонавий Оксана Чусовитина Канаданинг Монреаль шаҳрида бўлиб ўтган 2017 йилги жаҳон чемпионати саралашидан муваффақиятли ўтди.\n42 ёшли спортчимиз таяниб сакраш бўйича саралаш баҳсларида 14,349 балл тўплади ва 8-ўринни эгаллади. Бу натижа унинг ЖЧ–2017 финал босқичига чиқиши учун етарли бўлди.\nОксана Чусовитина мазкур турнирга жароҳати билан келганини маълум қилди. Бу эса унинг ижобий натижа қайд этишига тўсқинлик қилмади.\n“Менинг чиқишим қийин бўлмади, аммо мендан кейин рақобатга қўшиладиган спортчилар йўқ эди. Машқларни бажаришдан аввал бироз ҳаяжонландим, чунки 3 ҳафта олдин болдир мушакларимни шикастлаб олгандим. Ҳар икки оёғимга тушишиш керак эди ва шунда финал йўлланмасига эга бўлардим. Якунда ҳаммаси ижобий тугади. Натижадан мамнунман, жаҳон чемпионатида эса ҳаммаси бошидан бошланади. Ҳозир ўзим ва мухлисларга қувонч улашяпман. Мана шу далда менга куч ва қўшимча ишонч бағишлайди”, – деди Чусовитина.


Япониянинг Саппоро шаҳрида VIII қишки Осиё ўйинлари старт олди\n11:10 / 20.02.2017\n19 февраль куни Япониянинг Саппоро шаҳрида VIII қишки Осиё ўйинларининг тантанали очилиш маросими бўлиб ўтди. Мазкур маросим Саппоро Доум (Sapporo Dome) стадионида ташкил этилди. Бу ҳақда Ўзбекистон Олимпия қўмитаси матбуот хизмати хабар берди.\nУшбу арена 2002 йилда футбол бўйича жаҳон чемпионати учрашувларига ҳам мезбонлик қилган.\nТантанали очилиш маросимидан аввал Саппорода Ўзбекистон байроғини кўтариш тантанали маросими ўтказилди.\nVIII қишки Осиё ўйинлари 19 – 26 февраль кунлари Япониянинг Саппоро ва Обихиро шаҳарларида бўлиб ўтиши белгиланган.\nМусобақаларда иштирокчилар спортнинг 11та тури бўйича беллашадилар. Булар: хоккей, биатлон, кёрлинг, фигурали учиш, шорт-трек, конькида югуриш, тоғ чанғи спорти, чанғи пойгаси, фристайл, сноуборд ва трамплиндан сакраш спорт турларидар. Обихирода фақат конькида югуриш бўйича мусобақалар ташкил этилса, бошқа барча спорт турлари бўйича баҳслар Саппорода ўтказилади.\nҚишки Осиё ўйинларида жами 32та мамлакатдан ташриф буюрган 1200 нафар спортчилар иштирок этади. Эътиборли жиҳати Осиёнинг 30та мамлакати қаторида бу сафар Океания минтақаси вакиллари – Австралия ва Янги Зеландия терма жамоалари ҳам мусобақада меҳмон сифатида қатнашишади. Фақат ушбу минтақа вакиллари медаллар учун кураш олиб боришмайди.\nБу сафарги қишки Осиё ўйинларида Ўзбекистон шарафини фигурали учиш бўйича терма жамоа аъзоси Миша Ге ҳимоя қилади. У ўз иштирокини 24 февралда бошлайди. Шу куни қисқа дастур бўйича мусобақалар Тошкент вақти билан соат 14:05да бошланади. 26 февраль куни Тошкент вақти билан соат 08:00да эркин дастур бўйича беллашувлар ўтказалиб, у ушбу баҳсларда ҳам қатнашиши режалаштирилган.\nШунингдек, 26 февраль куни Макоманай муз саройида мусобақаларнинг тантанали ёпилиш маросими ўтказилади.\nСаппоро Миша Ге\nПёнгчанг-2018: Миша Геда «суғур куни»\nҚишки Олимпиада 2018: Ўзбекистонлик спортчини аэропортда қандай кутиб олишди?\nЯпонияда қариялар уйида чиққан ёнғин оқибатида 11 киши ҳалок бўлди\nЯпонияда 20 йил аввал судланган Россия фуқароси айбсиз деб топилди


Эртага Ўзбекистоннинг айрим ҳудудларида қор ёғади - Darakchi\nЖАМИЯТ 03.03.2021, 18:14\nҲафтанинг биринчи ярмида Ўзбекистон ҳудуди бўйича об-ҳаво шароитини маркази Қозоғистоннинг жанубий ҳудудлари устида жойлашган юқори циклон белгилайди. Бу ҳақда Гидрометрология маркази хабар берди. Кутилаётган кеча-кундузда...\nЎзбекистонда 10 апрель куни қандай об-ҳаво кузатилади?\nРеспублика Гидрометеорология марказининг хабар беришича: 10 апрель куни Тошкентда ҳаво бироз булутли бўлади, ёғингарчилик бўлмайди. Шарқдан секундига 3-8 метр тезликда шамол эсади. Кечаси 10-12, кундузи...\nЎзбекистонда 9 апрель куни қандай об-ҳаво кузатилмоқда?\n«Ўзгидромет» хизмати 9 апрель, жума куни кузатиладиган об-ҳаво маълумотини элон қилди.Унга кўра, Тошкент шаҳрида ҳаво ўзгариб туради, ёғингарчилик кутилмайди. Шамол шарқдан 3–8 метр/секунд тезликда эсади....\n“Ўзгидромет” 19 март куни кутилаётган об-ҳаво маълумотини эълон қилди\n“Ўзгидромет” 19 март, жума куни кутилаётган об-ҳаво маълумотини эълон қилди.ТОШКЕНТ ШАҲРИҲаво ўзгариб туради, кечга томон ёмғир ёғиши, момақалдироқ бўлиши мумкин. Шамол шарқдан 5-10 м/с тезликда...


Бундан роппа-роса беш йил олдин тошкентликлар трамвайдан – шаҳарнинг 115 йиллик тарихининг бир қисмидан маҳрум бўлишди. Трамвайни Самарқандга кўчиришди, аммо унинг қўриқчилари пойтахтда қолишди. Абдимурат Шатурсунов ҳаётининг 30 йилини енгил темир йўл транспортига бағишлади. У вагонда рафиқасини учратди, фарзандининг дунёга келишини нишонлади ва трамвайнинг ғилдираклари овози остида нафақага чиқишни хоҳларди. Аммо ғилдираклар вақтлироқ тўхташди. Шатурсунов Тошкент трамвайини қай ҳолатида эслайди ва нима учун ҳали-ҳануз жамоат транспортига хизмат кўрсатишда давом этяпти – Сабина Бакаева репортажида.\nШатурсуновлар оиласи хонадонининг деворларига тақвим ва трамвайларнинг фотосуратлари туширилган плакатлар ёпиштирилган. Уларда Абдимурат Шатурсунов ўзи бошқараётган вагонларнинг ҳайдовчилар кабинасида ўтирибди ва унинг рафиқаси Зухра эса бармоғига ўралган йўл чипталари билан салоннинг марказида туради. Илгари плакатлар Абдимуратнинг трамвайларига осиб қўйилган бўлса, энди улар “гилам ўрнига” уйнинг деворларини безатиб турибди.\nШатурсуновларга тақвимларни ҳар йили уларнинг оилавий дўсти ва трамвайнинг ашаддий мухлиси Сергей Кивенко тақдим қилади. Улар бир пайтлар Тошкентда бўлган темир йўл транспорти туфайли танишишган.\nАбдимурат Шатурсунов илк бор 1986 йилда трамвай билан танишган. Ҳарбий хизматдан кейин у бир ой милиция сафларида амалиёт ўтади, аммо, унинг сўзларига кўра, унга у ер ёқмади. Трамвай вагонида у ҳайдовчиларни ишга олиш ҳақидаги эълонни кўриб, беш ойлик ҳайдовчилик курсини ўтди. Бир ойлик амалиётдан сўнг эса 21-йўналиш бўйича тайинланган 3166-сонли ўзининг илк вагонини олади.\n“Олти ой ўтгач, мени қўш трамвайга ўтказишди”, деб эслайди у. – Қонунга кўра, ҳайдовчилар уч йиллик тажрибадан сўнггина иккита вагонни бошқариш ҳуқуқига эга бўлишган бўлса ҳам. Парк директорининг ўринбосари бир ойдан кейин қўш вагонлар ҳайдашни бошлашимни айтганда, мен унга бу ҳақда эслатдим. У эса: “Сенга иш стажи керак эмас”, деб жавоб берди.\nЁш Абдимурат Шатурсунов трамвай вагонида\nТрамвай ҳайдовчилари маҳоратлари ва ишда ўзларини кўрсатганлари учун малака тоифаларига эга бўлишарди. Шатурсуновнинг ўзи 3-тоифага ва ишга мустақил чиқиш ҳуқуқига эга бўлди. Унга қўш трамвай ишониб топширилгач, у 2-тоифага кўтарилди.\n“1-тоифани мен яхши ишлаганим учун олдим. Кечикмаганим, йўл транспорт ҳодисаларига тушмаганим, доимо формада бўлганим учун”, – дейди у.\nФорма бугунгача Шатурсуновлар уйида сақланиб келинмоқда. Зухра Шатурсунованинг таъкидлашича, дам олиш кунлари эри доимо оқ пагонли оқ кўйлакда ва бўйинбоғда юрар эди.\n“ДАН ходимлари менга честь беришарди, чунки погонларимда битта юлдуз бор эди”, дея табассум қилади Абдимурат Шатурсунов ва у майор деб ҳисобланганини қўшимча қилади.\nАбдимурат Шатурсунов байрам кўйлагига пагонларни қадаяпти\nЗухра Шатурсунова хизмат нимчаси билан\n3-сон Тошкент трамвай депосининг нимчаси ва “Тошшаҳартрансхизмат” АЖ компаниясининг тикилган логотипи.\n1995 йилда Зухра Чимкентдан Тошкентга келади. Унинг акаси Абдимурат Шатурсуновнинг сменасида кондуктор бўлиб ишларди ва синглисига котиба бўлиб ишга киришига ёрдам беришни хоҳларди. Аммо бир куни улар зич трамвайга чиқишди. Вагонни Абдимурат бошқарарди. У аёлни салонда сиқилиб қолмаслиги учун ҳайдовчининг кабинасига киргизди. Уларнинг суҳбати қизиди ва улар кунора шу йўналишда учрашишни бошлашди ва олти ойдан кейин улар турмуш қуришди.\nТўйдан бир ой ўтгач, янги келин-куёвлар биргаликда ишлашни бошлашди. Куёв трамвай бошқарарди, келин эса йўловчиларга чипта тарқатарди.\n“Биз эрталаб соат 4 да турардик, 5 да иш жойимизда бўлардик. Биринчи бўлиб йўлга чиқардик, энг сўнгги бўлиб уйга қайтардик”, – деб эслайди Зухра Шатурсунова.\nУнинг турмуш ўртоғи биринчи рейс эрталаб соат 4:37да бошланган вақтлар ҳам бўлганини эслайди. Ярим тунгача ишни тугатиб, соат бирда уйга қайтишарди.\nАбдимурат ва Зухра Шатурсуновлар иш жойида\nКўп ўтмай, эр-хотин қизлик бўлишди. Қариндошлар болани тарбиялашда ёрдам беришарди. 2002 йилда Шатурсуновлар оиласида биринчи ўғил туғилганда, Зухра акушерлик ва гинекология илмий-тадқиқот институти бекатида трамвайдан тушарди ва болага сут бериш учун уйига югурарди. Эри 13-йўналишдаги сўннги бекат “ТТЗ”дан институтга қайтиб келганида, Зухра уни аллақачон кутиб турарди ва улар ишлашда давом этишарди.\n2008 йилда оилада тўртинчи фарзанд дунёга келди. Абдимурат Шатурсунов трамвай депоси директори 6-сонли туғруқхонага байрамона трамвай юборганини эслайди. Уни ленталар ва шарлар билан безатишган, вагонда мусиқа янграрди. Оила яратилишига сабаб бўлган ва бутун ҳаётлари бахшида қилинган транспортда уйга келди.\nШатурсуновларнинг ўғли ҳайдовчи кабинасида\nЗухра билан учрашишдан олдин Абдимурат Шатурсуновнинг учта фарзанди бор эди. Унинг сўзларига кўра, тўнғич ўғли ҳам отасига қараб, трамвай бошқаришни орзу қилган. 90 йилларнинг охирларида, у ўз масъулияти остида, ўғлини ўзининг сменасида кондуктор қилиб ишга жойлаштирди. Ахир, салонда “ўз одамингиз” ишласа, кўнглингиз хотиржам бўлади.\n“18 ёшга қадар ўғлим кондуктор бўлиб ишлаган. Кейин эса у ҳайдовчиликка ўқиди ва менинг ўриндошим бўлди. Биз ҳақимизда ҳатто ота ва ўғил трамвайда ишлайди деб газетада ёзишди, – ғурур билан гапиради Абдимурат Шатурсунов.\nГазетада Абдимурат Шатурсуновнинг ўғли, трамвай машинисти ва унинг ўриндоши ҳақидаги мақола.\n“Тошкентда енгил темир йўл транспорти тугатилишидан анча олдин, Россиядаги ҳамкасблар бизнинг ҳайдовчиларни Қозонга ишга таклиф қилишган”, дея сўзида давом этади у. Ўғли чўнтагида 100 доллар билан Татаристон пойтахтига жўнайди. Ишга қабул қилинганларга тиббий кўрикдан ўтишда ёрдам берилди, барча харажатлар қопланди ва ётоқхона берилди.\n“Ўғлим Қозон трамвайини беш йил ҳайдади. Хотини шу ерда эди, ўзи эса йилига атиги бир марта келиб кетарди. Шунинг учун у қайтиб келди ва ҳозир такси ҳайдовчиси бўлиб ишлайди. Аммо агар трамвай ёпилмаса, ўғлим трамвай бошқарган бўлар эди”.\nТрамвай депосининг кулуарларида ушбу транспорт тури ёпилгунига қадар йўловчиларга кўринмас ҳаёт гуллаб-яшнарди. Абдимурат Шатурсуновнинг айтишича, жамоат транспорти ҳайдовчилари ва кондукторлари ҳатто Ўзбекистон паспортини иш жойида олишган.\n“Паспорт идорасининг ўзи бизнинг депомизга келди, чунки бизга паспортсиз йўлланма берилмасди. Янги паспортларни иш жойида олгандик. Кундузи бу билан шуғулланишга вақтимиз йўқ эди, ахир биз – жамоат транспортимиз.\nУнинг кўплаб ҳамкасблари “трамвайчилар” жамоаси автобуслардаги ҳамкасбларга қараганда аҳилроқ бўлишганини таъкидлашади. Наврўз байрамлари бирга нишонланарди, 8 март ёки ҳамкасблар тўйи учун пул йиғиларди. Санаторияда ёки касалхонада бир-бирларидан хабар олинган.\n“Уларнинг ҳолидан хабар оладиган киши бўлмаганлиги учун эмас. Шунчаки бирга меҳнат қилаётган жамоа келса, одам хурсанд бўлади. Йўналиш бригадири сифатида мен буни қилишим керак эди, – дейди Шатурсунов 13-йўналишни бошқарган пайтлари ҳақида.\nЗухра ўша пайтда ҳамкасблари энди унинг рафиқаси кондукторларнинг бригадири бўлади деб ҳазиллашганларини ҳам эслади.\n“Йўналиш бригадири сифатида мен фахрий ёрлиқ ва конвертда пул билан тақдирландим”, дейди Абдимурат Шатурсунов. – Мен бир тийинини ҳам сарфламадим, йўналиш ходимларига тарқатдим. Ҳамкасбларимсиз мен бригадир бўлолмасдим”.\nҲар йили янги йилда ҳайдовчилар ва кондукторларга Қорбобо ва Қорқизнинг кийимлари бериларди, деб эслашади турмуш ўртоқлар. Улар ширинликлар сотиб олиб, болаларга тарқатишарди, “ахир совғаларсиз қанақа Қорбобо ва Қорқиз бўлиш мумкин?”. Байрам формаси беш кун давомида кийилган, трамвай ёритгичлар, шарлар ва гулмаржонлар билан безатилган. Шатурсуновлар вагонида ҳатто Янги йил арчаси ҳам бўлган. Тошкент трамвайининг ёпилиши билан у плакатлар ва тақвимлар билан бирга уларнинг уйига олиб келинди.\nСовет Иттифоқи қулаган пайтда трамвай жамоат транспортининг энг ишончли тури бўлган. Тармвайлар автобуслардан олдин йўлга чиқарди ва улар паркга қайтиб келганларидан кейин ҳам йўлда бўлган.\nАбдимурат Шатурсунов ҳатто заводларга хизмат кўрсатишга ҳам муваффақ бўлган. Узоқ иш кунидан сўнг, у Марказий универсал дўконидаги (ЦУМ) трамвай йўлининг ҳалқасида бурилиб, “Фотон” электротехника заводига иккинчи смена ишчиларини олиш учун борарди. У ердан – “Ташсельмаш” заводи ишчилари учун, кейин эса Тошкент трактор заводига қатнарди.\nБу каби рейслар назорат рейслари деб номланган. Сменадан кейин ҳар бир йўналишдан битта вагон ишлаб чиқариш ишчилари учун юборилган, ишчилар ўша пайтда уч сменада ишлашган. Ушбу рейсларга энг ишончли ҳайдовчилар қўйилган. Абдимурат Шатурсунов бир неча ой кетма-кет навбатчиликда бўлган.\nСовет Иттифоқи қулашидан олдин жамоат транспорти ходимлари учун меҳнат шароитлари инсонийроқ бўлган. Ҳайдовчилар ва кондукторлар сменабай ишлашган. Ҳафтада уч кун эрталабки сменада, сўнгра бир кун дам олиш куни ва уч иш куни кечки сменада. Ушбу тартиб, масалан, Россияда қолган.\n“Чунки шундай бўлиши керак. Биз йўловчилар ҳаёти учун жавобгармиз. Ҳар бир йўловчи уйига қайтиши лозим. Ва ҳар бир ҳайдовчи ҳам. Агар бизда яна смена жорий қилинса, яхши бўлар эди”, – дея хулоса қилади Абдимурат Шатурсунов.\nМустақиллик қўлга киритилганидан сўнг, трамвай ҳали узоқ вақт давомида кўксини тўлдириб, нафас олди ва ҳатто ривожланишда давом этди. “Ко дну” телеграм канали жамоаси “Газета.uz”га Тошкент трамвай тармоғи деярли бутун шаҳарни қамраб олгани ва постсовет ҳудудидаги энг йирик бешта шаҳарлар ичида бўлгани, фақат Москва, Санкт-Петербург ва Киевдан орқада бўлганини айтиб берди.\n13-йўналиш трамвайи эски ТошМИ яқинидаги кўприк остидан тушяпти, 2011 йил август\nФото: «Ко дну» Телеграм-канали\nСайхун кўчасидаги 13- йўналиш трамвайи, 2012 йил 27 октябрь\n13- йўналиш 3109-трамвайи Гуруч бозори олдидаги трамвай кўпригига кўтариляпти, 2014 йил апрель\n13- йўналиш 3110-трамвайи эски ТошМИ йўл ўтказгичига яқинлашяпти, 2014 йил 6 ноябрь\nТрамвай қатнови бўлмаган катта ҳудудлар фақат Қорасув ва Сергели тумани бўлган. Трамвай Сергели учун бугунги ерусти метросига қараганда арзонроққа тушиши ва ҳудуднинг транспорт билан қамрови кенгроқ бўлишини таъминлаши мумкин эди.\n1990 йилларда собиқ Совет Иттифоқининг бошқа бирор бир шаҳри ҳаракатланувчи таркибнинг бундай кенг кўламли ва замонавий янгиланиши билан мақтана олмас эди. 1993 йилдан 1998 йилга қадар Тошкент 142 та янги вагон сотиб олди, улардан 90 таси Чехияда ишлаб чиқарилган эди. Минг йилликнинг охирига келиб трамвай парки деярли 30 фоизга янгиланган эди.\nАбдимурат Шатурсуновнинг айтишича, 1990 йилларда Тошкент бўйлаб ҳали қўш вагонлар юрган. Уларда ҳатто унинг хотини ҳам ишлашга улгурди. Йўловчиларни мўлжаллаб, у бир вагондан иккинчисига югурарди. Совет даврида ҳар бир вагон учун битта кондуктор бўлган ва ҳайдовчининг кабинаси ёпиқ бўлган, ҳайдовчи эса ҳеч қачон йўловчиларни ҳисоблаш билан шуғулланмаган.\n2000 йилларнинг бошларида Тошкентда 520 га яқин вагон бўлган. Шулардан 350 га яқини ишга яроқли эди. 1999 йилда пойтахт яна 100 та “Татра Т6” вагонларини етказиб бериш бўйича шартнома имзолади. Аммо бу амалга ошмади ва бу Тошкент енгил темир йўл транспорти тугашининг бошланиши эди.\nТрамвай даврининг якунланиши\n2000 йилдан бошлаб Ўзбекистон электр транспортидан кўра автотранспортни ривожлантиришни афзал кўрди. Қарши ва Навоийда янги ва деярли очишга тайёр троллейбус тизимлари ишга туширилмайди, троллейбусларни сотиб олиш бекор қилинади ва Тошкент шаҳрининг Сергели туманидаги троллейбус заводи қурилиши тўхтатилади.\n2001 йилда шаҳардаги 1-сонли трамвай депоси ва 1-сонли троллейбус депоси ёпилади. Марказда трамвайни йўқ қилиш даври бошланади. Янги линияларни қуриш ҳақида сўз юритилмайди, янги вагонлар сотиб олинмайди, таъмирлашни молиялаштириш кескин камаяди, вагонларни оммавий ҳисобдан чиқариш бошланади ва тез орада трамвай таъмирлаш заводи ҳам ёпилади.\n2000 йилларнинг биринчи беш йиллигида молиялаштиришнинг кескин қисқартирилиши сабабли кўплаб йўналишлар ёпилади. Трамвай ҳаракати катта миқдордаги ҳисобдан чиқарилаётган вагонларнинг етишмаслиги туфайли норентабел бўлиб қолади.\nФотосурат олинган пайтида Охангарон шоссесидаги ишламаётган 6-трамвай йўналиши ва йўлнинг устидаги ерусти метроси.\n2011 йил қишида шаҳар марказида линияларнинг оммавий тугатилиши рўй беради. Трамвай қатнови фақат чекка ҳудудларда қолади. Шаҳарда бор-йўғи еттита йўналиш фаолият юритади.\nШу вақтнинг ўзида 20 та замонавий қуйиполли Vario LF трамвайларини сотиб олиш бўйича шартнома тузилади. Биринчилардан бўлиб (№) 3202 рақамли янги вагонга Абдимурат Шатурсунов эга бўлди.\nАммо энди трамвайнинг ривожланиши ҳақида сўз юритилмаётган эди. “Татра” вагонларининг бир қисми ҳисобдан чиқарилади, қолганлари аста-секин эскиради. 2015 йил ёзида 3-сонли трамвай депоси ва Шимолий темир йўл бекатидан ТТЗга қадар 13-сонли афсонавий йўналиш ёпилади.\nЧехиянинг Vario LF вагонларига биринчилардан эга бўлган ҳайдовчилар ҳақидаги мақола.\nУлардан бири – Шатурсунов.\nСўнгги шаҳар йўналиши ҳам тугатилади. Абдимурат Шатурсунов унда энг узоқ вақт ишлади. У 13-йўналишнинг қисми тугатилган кун рельслар ТТЗ йўналиши бўйича пайвандланганини эслайди.\nЗухра Шатурсунованинг айтишича, йўловчилар йўналишни кўз ёшлари билан кузатишган. Одамлар “ТТЗ”нинг сўнгги бекатида уйларидан чиқиб, йиғлашган.\n“Эсимда, ишнинг сўнгги куни иккинчи эшикдан 70 ёшга яқин бир аёл чиқиб, олд эшикка келди ва бизга уч марта таъзим қилди. Уч марта”.\n“Бизнинг 13-йўналишимизда 24 та вагон бор эди”, – дейди Абдимурат Шатурсунов. – Биз 7-8 дақиқа оралиғида ҳаракат қилардик, кунига 11 миллион сўм киритардик – бу бошқа барча йўналишларга қараганда кўпроқ”.\nАбдимурат Шатурсуновнинг вагони ТТЗ трамвай халқасидаги йўналиш қисқаришидан олдин сўнгги кунда.\nФото: Телеграм-канал «Ко дну»\nБу оиланинг ушбу йўналиш ва трамвай парки билан боғлиқ хотиралари жуда кўп. 2008 йилгача Шатурсуновлар оиласи депо рўпарасида яшашди. Бу ерга бўш ва байрамона безатилган трамвай эр-хотинни янги туғилган ўғли билан олиб келди. Механиклар Абдимуратни номзодлар билан суҳбатга чақириш учун кўчани кесиб ўтишарди. Тажрибали ҳайдовчининг тавсиясисиз трамвай ҳайдовчиси бўлиб ишга киришнинг иложи йўқ эди.\n2015 йилга келиб, Шатурсуновлар оиласи етти йилдан бери Чирчиқда яшаётган эди. Илгари улар ўзларининг 3-трамвай депосига етиб боришлари керак эди. Унинг ёпилиши билан ҳаракат таркиби Чилонзор туманидаги 2-сонли паркга кўчиб ўтади. Энди улар тонгги соат 3 да туриб, янги паркка етиб боришлари керак бўлади. Бу фақат бир томонга 55 кмни ташкил қиларди.\n“Биз нарсаларимизни олиш учун паркка келдик. У ерда менинг диктофоним бор эди. Мен унга бекатларнинг эълон қилинишини, йўловчиларга жой бериш, эҳтиёт бўлишлари илтимос қилинган мурожаатларни ёзиб олган эдим”, – дейди Абдимурат Шатурсунов.\n9 ва 13-сонли йўналишларнинг ёпилишидан бир неча кун олдин.\nЗухра эри яна Янги йил, 8 март, Пасха, Ҳайит ва бошқа байрамлар табрикларини ёзиб олганини қўшимча қилди.\n2016 йилнинг баҳорида шаҳар ҳокими Раҳмонбек Усмонов иштирокида ўтказилган матбуот анжуманида Тошкент трамвайининг тўлиқ ёпилиши ҳақида эълон қилинади. Ушбу қарор “автомобиллар сонининг доимий равишда кўпайиб бориши, кўча тармоғи узунлигининг етарли эмаслиги ва трамвай йўналишларининг самарасиз ишлаши” туфайли қабул қилинади. Шаҳарга Тошкент трамвайи билан хайрлашиш учун бир ой вақт берилади.\n“Биз трамвай тугатилиши тўғрисида хабар топганимизда, жуда ёмон аҳволга тушдик. Ҳатто йиғлаб ҳам юбордик ”, – дейди Абдимурат Шатурсунов.\nУнинг сўзларига кўра, трамвайнинг сўнгги кунларида шаҳар аҳолиси шунчаки унда сайр қилиш учун чиқишарди.\n“Баъзилар фарзандларини трамвайга ўтқизиб, ўзлари эса вагонга машинада ҳамроҳлик қилишарди. Акс ҳолда, трамвай ёпилгандан кейин болаларга Тошкентда трамвай бўлганини қандай исботлаш мумкин?”.\nЭски шаҳардаги демонтаж қилинмаган трамвай йўллари, 2021 йил апрель\nСамарқанд дарвоза кўчасидаги демонтаж қилинмаган трамвай йўллари, 2021 йил апрель\n“Трамвайнинг ёпилиши биз учун кутилмаган воқеа бўлди”, дейди у. – Унинг тугатилиши ҳақида март ойида эълон қилинган бўлсада, биз трамвайнинг сўнгги иш куни қачон бўлишини билмасдик. Сўнгги кунлар кўп бўлди, аммо аниқ санани ҳеч ким билмас эди. Ҳеч ким бизга: “Эртага келма, биз ёпиламиз” деб айтмади.\nАбдимурат Шатурсунов охирги марта 2016 йил 23 апрель куни трамвай бошқарди. Бу 8-сонли йўналиш эди, унинг 13-сонли йўналиши бундан икки кун олдин тугатилган эди. 3202-рақамли вагон бузилиб қолди. Абдимурат Шатурсунов барча плакатлари ва тақвимларини ечди ва Тошкент трамвайи бўлмаган янги даврга йўл олди.\nТошкент трамвайи тарихининг сўнгги саҳифасини ёпган вагон олдидаги сўнгги "трамвайчилар"\nШиналар ва асфальтлар даври\n“Ёпилгандан сўнг, вазир барча “трамвайчилар”ни йиғди ва биз ишсиз қолмаслигимизни, авваламбор бизни ҳамма ерда ишга олишларини айтди”, дейди Абдимурат Шатурсунов. – У бизга янги автобуслар берилишини ва ишдан бўшаш нафақаси тўланишини айтди. Биз уни 8 ойдан сўнг, 3-парк ҳудуди сотилганидан кейин олдик”.\n“Сизлар хафа бўлманглар, бу бизга боғлиқ эмас”, – вазирнинг сўзларини эслайди у. – Раҳмат. Биз неча йил ишлаганингизни биламиз. Сизларни ҳеч қачон ҳеч нарсасиз қолдирмаймиз. Сизларни ҳамма ерда гап-сўзсиз ишга олишади. Сизларга ҳамма ерда яшил чироқ ёниқ. Ким қаерга хоҳласа, агар кимдир 2-паркга яқинроқ бўлса, 2-паркка олишади. Кимга қандай қулай бўлса. Ҳар бир ҳайдовчи ҳайдовчи, кондуктор кондуктор, диспетчер – диспетчер сифатида ишга боради”.\nАммо трамвай ҳайдовчиси бўлиб ишлаган аёлларга автобуснинг рулига ўтиришга рухсат берилмади. Абдимурат Шатурсунов буни бекор қилишди деб ўйлайди. Унинг айтишича, 13-йўналишда 20 га яқин аёл ҳайдовчилар ишлашган, шу жумладан, унинг ўриндоши Наргиза опа ҳам, у транспорт соҳасида сиртқи маълумот олган ва кейинчалик трамвай депосининг бошлиғи бўлган.\n2006-рақамли вагон аёллар бошқарган линиядаги сўннги вагон бўлди.\nУнинг сўзларига кўра, аёллар ҳам эркаклардан қолишмаган, биринчи даражали ҳайдовчилар бўлишган ва вагонларни бир-бирига улай олишган.\n“Баъзилари моҳирона ҳайдашади. Каскадёрлар. Уларни Шумахерлар деб атаймиз. Беш баҳо! Россияда автобусларда аёллар ишлашади. Бу ерда эса йўқ. 8-автопаркда директор: “Агар эпчил аёл ҳайдовчи бўлса, олиб кел, ўқишга оламан” дерди. У янгиликларда ёзишлари учун ишнинг ва паркнинг имиджини кўтармоқчи эди. Ҳамкасблардан бирининг олдига бордим, у 24-йўналишда кондуктор бўлиб ишлайди, илгари эса машинист бўлган. У энди истаги йўқлигини айтди. Бир пайтлар улар илтимос қилиб, иш сўраб боришганларида, уларни ишга олишмаган”.\nТрамвай ёпилгандан сўнг, Зухра Шатурсунова бир кун ҳам иш қолдирмаган. Унинг сўзларига кўра, у дарҳол 67-автобус йўналишида кондуктор бўлиб ишга чиққан. Унинг эри эса ҳайдовчи бўлиш учун ўқиши керак эди, чунки унинг автобус ҳайдовчиси учун талаб қилинадиган D тоифали гувоҳномаси йўқ эди. Унинг уч ойлик ўқиш пулини автобус парки тўлади ва амалиёт ўтаганидан сўнг, у автобусни мустақил бошқаришни бошлади.\nАбдимурат Шатурсуновга билан янги кичик сиғимли Isuzu автобуси берилди. У автобусни ўзи Самарқанддан ҳайдаб келди. Ўша сафарда у ҳаттоки яқинда ишга туширилган Самарқанд трамвайида сайр қилиб, депога бориш учун рухсат сўради, у ерда ўша куни йўлга чиқмаган ўзининг 3202-вагонини кўрди. Шатурсуновда бу вагоннинг захира калитлари бор эди, аммо бу сафарда ўз трамвайини учратишини билмаганлиги сабабли уларни уйда қолдирганди. Бир пайтлар ушбу захира калитлар тўпламида афсонавий 13-йўналиш рақами билан осгич-безаги бор эди.\nАвтобусдаги тўрт йиллик иш давомида Шатурсуновлар яқиндагина яна бирга юришни бошладилар. 67-сонли автобус йўналиши кондуктор назарда тутилмаган кичик сиғимли автобусларга ўтказилгандан сўнг, эр-хотин алоҳида ишладилар. Яқинда йўналишга “Мерседес”ни қайтаришди.\nШатурсуновларнинг сўзларига қараганда, автобусда ишлаш трамвайдан унчалик фарқ қилмайди. Худди ўша режа, тахминан бир хил жадвал. Аммо ҳозир тирбандликда туришга, ҳайдовчиларнинг автобус бекатларида тўхташидан асабийлашишга ва қаердадир йўл тўсиб қўйилган бўлса, мустақил йўналиш тузишга тўғри келяпти.\n“Ко дну” телеграм канали шаҳар доим тадбирлар доирасида қайси йўллар ёпилиши режалаштирилишини билишини, аммо парклар ҳеч қачон жамоат транспортининг айланиб ўтиш схемасини тузмаслигини айтади. Ҳайдовчилар бир-бирлари билан келишишга мажбур. Шу сабаб тартибсизлик бошланади. Йўловчилар ҳам адашишади. Агар автобус бекати изоляция ҳудудига тушиб қолса, йўловчилар қаерга боришни, қаерда ва қанча вақт ўз автобусларини кутишларини билишмайди.\nТошкент трамвайининг сўнгги кунлари\nТрамвай эса тирбандликни ва яхвонлик ҳолатини билмаган транспорт эди, дейди Абдимурат Шатурсунов. Трамвайнинг йўлини тўсолмайсиз. Бундан ташқари, депода ҳар доим тадбирлар борасида огоҳлантириб, эҳтиёт бўлишни сўрашарди.\n“Қишда салонда доим печка ишларди. Одамлар трамвайни яхши кўришарди. Метро йўловчилари бизни кутишарди. Автобуслар бунча узоқ ишламасди. Улар гаражга эрта киришарди”.\nҲозир ҳайдовчилар кирим режаси бекор қилинишини интизорлик билан кутишмоқда. Карантиндан кейин бўлгани каби, кондукторларга боғлаб қўймасдан, ундан бутунлай воз кечиш лозим. Ахир кўпгина ҳайдовчилар ва кондукторларнинг рўзғори бир.\n“Карантиндан режасиз чиқдик”, дейди Шатурсунов. – Бу ҳақида ҳамма ерда айтишди. Аммо 10-15 кундан кейин бизга режа қайтариб берилди. Чунки “Исузу” ва LE-60 ҳайдовчилари кондуктор олиш ҳуқуқига эга эмаслар. Йўловчилар ҳали ҳам билишмайди. “Сиздан режа олиб ташланганку” дейишади.\n2018 йилдан Сергей Шатурсуновлар оиласига совға қилган трамвай тақвимлари автобус тақвимлари билан алмаштирилди. Ачинарли воқеа сабаб у эр-хотинларнинг трамвайдаги иш пайти акс этган фотосуратлар жамланган альбом совға қилди. Унда Янги йил учун безатилган вагон, ҳайдовчилар салонида Абдимурат ва болаларининг фотосуратлари, трамвайни кўриш учун Тошкентга келган хорижлик трамвай ихлосмандлари ҳақидаги хотиралар жамланган. Шатурсунов улар енгил темир йўл шаҳар транспорти мавжуд бўлган “деярли барча мамлакатлар”да бўлишганини таъкидлади.\nСуратларнинг бирида Шатурсунов 2002 йилда 100 ёшга тўлган от трамвайида турибди. “Газета.uz”га пойтахтнинг жамоат транспорти оператори “Тошшаҳартрансхизмат” компанияси маълум қилишича, от вагони эндиликда Самарқандда турибди.\n2017 йилда у ерга 14 та “КТМ-19” вагони ва битта Рига шаҳрида ишлаб чиқарилган “РВЗ-6” музей трамвайи юборилиши керак эди. Аммо ҳозирча улар Тошкентнинг Сергели туманидаги “Спутник” мавзесида жойлашган 12-автобус паркининг орқа ҳовлисида туришибди.\n12-автобус паркидаги “РВЗ-6” музей трамвайи (қизил) ва “КТМ-19” эски вагонлари.\nСамарқанд трамвайидаги саёҳатини эслар экан, Абдимурат Шатурсунов йўлларнинг ёмон аҳволи ҳақида гапириб ўтди. Унинг сўзларига кўра, рельслар шундай қўйилганки, вагонлар ҳар бурилишда гумбурлайди. Яна Тошкент трамвайи самарқандникига нисбатан тоза ва озода эди.\n“Мен ҳайдовчидан улар вагонни охирги марта қачон ювишганини сўрадим. Улар шароитлари йўқлигини айтишди. Уларда ҳатто таъмирлаш чуқури ҳам йўқ. Тошкентда вагонлар ҳар куни эрталаб ва кечқурун “чуқур” назоратидан ўтишарди. Шунақа кичик техник кўрик ўтказиларди”, – дейди у.\nСамарқанд трамвайининг синган эгри рельслари\nСамарқанд трамвайи баъзан рельслардан чиқиб кетади, чунки трамвай йўли “тез-тез қурилган” дейишади. Бу каби ҳолат пойтахтда ҳам содир бўлган, лекин ҳайдовчининг эътиборсизлигини деб.\n2006 йилда Акушерлик ва гинекология илмий-тадқиқот институти бекатида трамвай иштирокида мудҳиш ЙТҲ содир бўлди. 3007-вагон ҳайдовчиси ўтказилган йўл кўрсатгичини кўрмай қолади ва катта тезликда бурилишдан учиб кетади. Бир неча киши вафот этди.\n1990 йилларда Шатурсунов мўъжиза туфайли ЙТҲдан қочишга муваффақ бўлади. Уч ой олдин олинган янги “Татра” Успенский мактабидан “Ташсельмаш” заводига кетаётган эди. У йўловчиларни ТошМИ бекатига тушириб, завод томонидан ҳайдовчисиз трамвай унинг йўли бўйлаб катта тезликда келаётганини пайқади. Шатурсунов кондукторлан олд ойнага қарашни сўрайди ва ўзи бутун вагонни босиб ўтиб, вагон орқасига – “Татра”ларда ўрнатилган фақат битта ўтказгичли вагонни бошқарув пульти томон юради. Ҳайдовчи вагонннинг охирида туриб, трамвайни бошқариб, орқага юриши мумкин эди.\n«“Ташсельмаш” томонидан келаётган трамвай мени қувиб етаётган эди, лекин у ерда кўтарма йўл бор эди”, дейди Абдимурат Шатурсунов. – Мен “Успенка”га етиб бордим. У вагон эса олдинга, йўл бўйлаб пастга қараб юрди. Бу трамвайнинг ҳайдовчиси ТошМИ тўғрисидаги ҳалқа олдига югуриб келди ва кўрсаткични ҳалқа томон бурди, мен эса тўғри “Ташсельмаш” томон йўл олдим».\n“Йўловчиларга ҳам, трамвайга ҳеч нима қилмади. Олдинда ўтириб, барчасини кўрган йўловчилар мени қучдилар. Мен йиғлаб юбордим. Бу воқеадан сўнг ухлай олмадим. Мен барча йўловчиларни қутқардим. Акс ҳолда, улар қаттиқ жароҳатланишарди. Вагоним зич эди. Бундай бахтсиз ҳодиса ҳеч қачон бўлмагандир. Бу қўрқинчли эди. Мен ўзим ҳақимда ўйламадим. Фақат йўловчилар ҳақида ўйладим. Ҳар бирининг уйида боласи бор, ҳаммани уйда кутишади. Биз, ахир, уларнинг хавфсизлиги учун жавобгармиз”.\nТошкент трамвайидаги 30 йиллик хизмати учун Абдимурат Шатурсунов "Моҳир Ҳайдовчи" медали билан тақдирланган, меҳнат фахрийси даражасига кўтарилган ва кўплаб ёрлиқлар олган.\nБеш йилдан буён пойтахтда енгил темир йўл транспорти йўқлигига қарамай, “трамвайчилар” олдингидек дўстона алоқаларни давом эттиришмоқдалар. Шатурсуновларнинг айтишича, улар байрам кунлари трамвай цехидаги ҳамкасблари билан йиғилишади. Оила қизларидан бирини турмушга узатишганида барча “трамвайчилар” тўйга келиб, рақсга тушишган.\nАбдимурат Шатурсунов депода ҳамкасбларни нафақага кузатишнинг ўз анъаналари бўлган дейди. Уларга чопон кийдириб, конвертда пул берилган. Шатурсуновни бир неча бор Россияга ишлашга таклиф қилишган, аммо у Тошкентдаги ўз трамвай депосидан нафақага чиқишни орзу қилган. Тўғри, трамвай тугатилиш йилида унинг 60 йиллигигача ҳали икки йил бор эди. Автобус паркида эса бундай анъаналар йўқ, гарчи автобус шаҳар ҳаёти учун жуда муҳим бўлса ҳам. Карантиндан кейин одамлар буни айниқса англадилар, автобусларсиз қанчалик қийин ва ёмон бўлганини айтишарди ва ҳайдовчиларга “Худони кўргандай” қарашарди.\nАбдимурат Шатурсунов ўз ҳаётининг 35 йилини Тошкент шаҳридаги жамоат транспортига бағишлади. Мен ундан наҳотки, ҳеч қачон касбини ўзгартириш ҳақида ўйламаганлигини сўрадим.\n“Биз депонинг қаршисида, “гинекология” ёнида яшаганимизда, мен трамвай овозидан ўзимни яхши ҳис қилардим. Трамвайсиз яшолмайман... Мен уни ҳайдаш учун туғилганман шекилли”.\nМатн муаллифи: Сабина Бакаева.\nФотосуратлар муаллифлари: Евгений Сорочин, Сабина Бакаева / «Газета.uz», «Ко дну» Телеграм-канали, Владимир Валдин, Сергей Кивенко.\nБирор қизиқарли воқеа ёки ҳодисани биласизми? У ҳақида бошқаларга айтиб бермоқчимисиз? Ҳикоянгизни s.bakaeva@gazeta.uz электрон манзилига юборинг.


УМРНИ УЗАЙТИРУВЧИ ЎСИМЛИК ТУРИ… - 25 Февраля 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Февраль » 25 » УМРНИ УЗАЙТИРУВЧИ ЎСИМЛИК ТУРИ…\nУМРНИ УЗАЙТИРУВЧИ ЎСИМЛИК ТУРИ…\nАвстрия олимлари яқинда Японияда қад ростлаган ўсимлик турини аниқлашди. У «Ашитаба» деб аталган. Ўсимлик ўзидан шундай бир модда ишлаб чиқарадики, улар организмдаги ортиқча оқсилларни қайта ишлаб организм ёшара боришини таъминлайди. Худди шу ўсимлик одам умрини худо берса 20 фоизгача узайтириш хусусиятига эга. Ўсимлик баргларидаги 4- диметоксихалкон моддаси худди шу вазифани бажаради. Модда тўқималар қариш тезлигини камайтиради, уларнинг ўлишини ҳам ортга суради. Шунинг натижасида организм ёшариш палласига киради. Асаб тизими фаолияти ижобий тарафга ўзгаради. Юрак фаолияти яхшиланади.


"Бунёдкор" тарбияланувчилари Қозоғистондаги мусобақада қатнашади\n15 март, 2019, 18:00 156\n"Бунёдкор" жамоалари «Наврўз Кубоги» мусобақасида қатнашади\n«Бунёдкор» футбол клуби академияси нафақат Ўзбекистонда, балки Осиёда ҳам ўз ўрнига эга. Шу боис, академия тарбияланувчиларидан иборат жамоалар мунтазам равишда турли мусобақаларга таклиф этилади. Жумладан, эртадан Қозоғистоннинг Алмати шаҳрида старт оладиган «Наврўз Кубоги» мусобақасига «Бунёдкор» ҳам таклиф этилган. Бу ҳақда клуб матбуот хизмати хабар берди.\nТурнирда «Бунёдкор» академиясидан икки ёш тоифасида учта жамоа иштирок этади. 2007 йилда туғилган болалардан иборат жамоа икки таркиб билан юртимиз шарафини ҳимоя қилади. Бу ёшдаги жамоаларнинг устозлари Александр Хвостунов, Равиль Бикчинтаев ва Владимир Пановдир.\n2009 йилги гуруҳга Алишер Иброҳимов бошчилик қилади. Уччала жамоа бугун қўшни Қозоғистонга йўл олди.


Коронавирус вакцинаси инсонларда синовдан ўтказилмоқда, лекин... - Zamin.uz\nИсроиллик иммунолог, профессор Яков Беркун тўлиқ синовдан ўтгунга қадар COVID-19 вакцинасини ишлаб чиқариш хавфли эканлигидан огоҳлантирди. Унинг сўзларига кўра, ишлаб чиқарувчиларнинг шошма-шошарлигини эпидемиянинг жиддийлиги билан изоҳлаш мумкин, лекин фақат самарали вакцина ягона тўғри қарор бўлиши мумкин, деб ёзади «РИА Новости».\nШифокорларнинг таъкидлашича, аксарият лабораториялар вакциналарни клиник синовдан ўтказишнинг мажбурий уч босқичини назарда тутувчи мавжуд қоидаларга амал қилишяпти. «Баъзида синовлар параллел равишда ўтказилмоқда, олдинги босқич натижаларини кутмасдан, кейингисига ўтиб кетилмоқда», — деди у. Бироқ пандемиянинг жиддийлиги ва вируснинг юқори тезликда тарқалиши олимларни тадқиқот босқичларини қисқартиришга ундамоқда.\nУнинг сўзларига кўра, ишлаб чиқарувчилар вакцина ишлаб чиқаришда ҳам тўғри қарор қабул қилишда таваккал қилишига тўғри келади. «Дориларда ҳам худди шундай. Оғир касалликларда ножўя таъсирлари кўп бўлган дорилардан фойдаланамиз. Аллергик тумовда эса жиддий ножўя таъсирларни келтириб чиқарувчи дориларни беришни хоҳламаймиз. Чунки касалликнинг ўзи жиддий эмас», — деб изоҳлайди Беркун.\n12 июль куни Россия дунёдаги биринчи коронавирусга қарши вакцинани синовдан ўтказди. Умуман олганда, кўнгиллилар вакцинани яхши қабул қилишган. Вакцина синовининг иккинчи босқичи 28 июлгача давом этади. Шундан сўнг Гамалея номидаги илмий тадқиқот институти вакцинани рўйхатдан ўтказишга ҳужжат топширади.\nХусусий компаниялар сентябрнинг бошларида ёки ўрталарида вакцина ишлаб чиқаришни бошлайди. Лекин уни шу заҳоти дорихоналардан сотиб олишнинг иложи бўлмайди.\nвакцина коронавирус “Замин” янгиликларини “Одноклассники”да кузатиб боринг\nХитой ўз вакцинасини бутун дунё билан бўлишмоқчи\n7-06-2020, 15:57, Дунё\n24-05-2020, 20:30, Дунё


МИССИОНЕРЛАРНИНГ ДАЪВОЛАРИГА РАДДИЯЛАР — Zamaxshariy.uz\nМИССИОНЕРЛАРНИНГ ДАЪВОЛАРИГА РАДДИЯЛАР\n24 мая, 2021 admin Uncategorized\nБугунги кунда ижтимоий ва диний ҳаётимизда муҳим аҳамият касб этаётган масалалардан бири-миссионерликдир. Унинг моҳияти нима? Юртимизга қачондан бошлаб кириб кела бошлади?\nЮртимизга миссионерлик ҳаракати аъзолари Собиқ Иттифоқ заифлашиб, тарқалиш олдида турган вақтдан кириб кела бошлаган ва ўша пайтдаги беқарорликдан фойдаланиб, қонуний рўйхатдан ўтиб олган. Миссионерлик ҳам террор ва экстремизм каби маълум бир динга тааллуқли эмас. Лекин бизда асосан христиан динининг миссионерлик ҳаракатлари кўзга ташланмоқда. Улар кимлар томонидандир маблағ билан таъминланади, шу сабабли, янги аъзоларига маълум миқдор мукофот пули бериш, дискотекалар ташкил қилиш, чет тилларини бепул таълим бериш, бепул китоблар тарқатиш каби ҳаракатлари кўрилади. Миссионерлар бугунги кунда жуда жиддий ҳаракат қилмоқда. Чунки, Қуръони карим Ўзбек тилида биринчи марта 1992 йилда чоп этилгани ҳолда, миссионерлар аллақачон “Инжил”ни собиқ Совет Иттифоқидаги кўпгина миллатлар тилига таржима қилиб бўлишган. Уларнинг мақсадлари:\n-кундан кун нуфузи ошаётган ислом динига путур етказиш;\n-маълум бир халқларни маънавий жиҳатдан ўзларига қарам қилиш;\n-мамлакат ичида фуқаролар урушини келтириб чиқариш;\n-дин баҳонасида мулкка эгалик қилиш.\nШуни эслаб ўтиш жоизки, миссионерлик фаолияти Ўзбекистон Республикасининг “Виждон эркинлиги ва диний ташкилотлар тўғрисида”ги қонуни билан таъқиқланади. Ушбу қонуннинг 5-моддасида: “…Бир диний конфессиядаги диндорларни бошқасига киритишга қаратилган ҳатти ҳаракатлар (прозелитизм), шунингдек бошқа ҳар қандай миссионерлик ҳаракати ман этилади…”, дейилади.\nНасронийларнинг ўзлари ҳам тан олмайдиган баъзи миссионер секталар гўёки, инсонларни насроний динига даъват қилмоқдалар. Келинг, ўрганиб кўрайликчи, бу ҳақда муқаддас динимида нималар дейилган экан! Инсониятни гўдаклик босқичидан етуклик даврига етгунича Аллоҳ таоло уларга босқичма-босқич, оддийликдан мукаммалликка қараб турли илоҳий дастурлар жўнатиб турди. Ҳар бир пайғамбар орқали келтирилган шариъат олдинги пайғамбар келтирган динни тасдиқлаб, тўлдириб, мукаммаллаштириб келарди. Қуръони каримда Аллоҳ таоло Исо алайҳиссаломнинг тилидан шундай дейди: “(Мен) ўзимдан олдинги (нозил этилган) Тавротни тасдиқлаш ва сизлар учун ҳаром қилинган айрим нарсаларни ҳалол қилиб бериш учун келдим…” (Оли Имрон-50).\nУшбу оятлардан Исо алайҳиссалом ҳам бошқа пайғамбарлар қатори ўзидан олдинги пайғамбар (Мусо а.с) нинг шариъатини тасдиқлаганлиги, Аллоҳ таоло ўз шариъатини Мусо а.с. давридагидан кўра Исо а.с. даврида янада мукаммал қилгани тушунилади.\nЯна, “Эсланг, Исо ибн Марям : “Эй, Исроил авлоди! Мен Аллоҳнинг сизларга (юборган) пайғамбаридирман. (Мен) ўзимдан олдинги Тавротни тасдиқловчи ва ўзимдан кейин келадиган Аҳмад исмли пайғамбар ҳақида хушхабар берувчиман”,( Саф-6)-деган эди.\nУшбу оятларда ҳам Исо а.с. Тавротни тасдиқлаб, ўзидан кейин келадиган пайғамбар Муҳаммад с.а.в ҳақида башорат берганлиги маълум бўлади. Аллоҳ таоло пайғамбарлар силсиласини Муҳаммад с.а.в билан охирига етказди. Расулуллоҳ (с.а.в): “Менинг ва бошқа пайғамбарларнинг сифати шундайки, бир киши бир ҳовли (қаср) қуради. Уни жуда чиройли ва мустаҳлам қилиб охирига етказади. Фақатгина бир ғишт ўрни қолади, халос. Шунда бу ҳовли (қаср)га кирган кишилар қараб: “Бу ҳовли қандай чиройли барпо қилинибди-я! Фақат бир ғиштгина қўйилмай қолибди”,- дейдилар. Бас, мен ўша охирги ғиштман. Мен билан пайғамбарлик биноси мукаммал бўлиб битди” , (Жобир р. а. дан Имом Бухорий ривояти).\nАлбатта, Аллоҳ таоло Қуръони каримда, энди, то қиёматгача пайғамбар ҳам, илоҳий китоб ҳам келмаслигини хабар берди:\n“Муҳаммад сизларнинг эркакларингиздан барортасининг отаси эмасдир, балки у Аллоҳнинг элчиси ва пайғамбарларнинг муҳри (охиргиси)дир. Аллоҳ барча нарсани билувчи зотдир”. (Аҳзоб -40).\nУ зот Қуръони каримни то қиёматгача ўзгаришсиз сақлашини эълон қилди: ”Албатта, бу зикрни (яъни Қуръонни) биз ўзимиз нозил қилдик ва уни ўзимиз асрагувчидирмиз”.\nАллоҳ таолонинг ваъдаси ҳақдир. 14 аср ўтган бўлсада, Қуръони каримнинг бирор ҳарфи ўзгармасдан бизгача ёдлаш усулида етиб келди.\nИсо(а.с)нинг даврида Инжил китоб ҳолида бўлмаган. Кейинчалик Инжилни китоб ҳолига келтириб мана шу Инжил, дейдиганлар жуда кўпайиб кетди. Натижада император Константин милодий 325 йилда Никеяда катта мажлис чақирди. Турли жамоалардан 2000 дан ортиқ руҳонийлар ўнлаб Инжилларни кўтариб келдилар. Император мажлис аҳлидан энг тўғри Инжилни танлаб беришни сўрайди. Узоқ талашиб тортишишлардан сўнг 4 нусха Инжилни танлаб олдилар.\nМутто Инжили-унинг асли нусхаси хозир йўқ;\nМаркос Инжили-ким ёзгани ноаниқ;\nЛука Инжили-ким ёзгани ноаниқ;\nЮҳанно Инжили-500 таниқли насоро олимлари иштирокида ёзилган “Британия энциклопедиясида” бу китобни, қалбаки китоб, дейилган.\nДемак, биз Инжил Аллоҳ таоло томонидан Исо(а.с)га нозил қилинганига ишонганимиз ҳолда, унинг асл нусхаси йўқлигини аниқ биламиз. Агар бўлганида ҳам насоролар Муҳаммад(с.а.в)га эргашишлари лозим эди ва бу билан улар ҳеч нарса йўқотмасдилар, аксинча янада динларини комил қилган бўлар эдилар. Чунки Аллоҳ таоло “Албатта, Аллоҳнинг ҳузуридаги (ҳақ) дин Исломдир”(Оли Имрон 19),-деб марҳамат қилади. Яна, оятида: “Ким Исломдан бошқа динни истаса, ундан(ўша дин ёки ибодати) ҳаргиз қабул қилинмайди”,(Оли Имрон 85)-деб огоҳлантиради.\nУшбу далиллардан маълум бўладики, Муҳаммад (с. а.в) ни охирги пайғамбар деб, эътиқод қилиш барча пайғамбарларга ишонмоқ ва илоҳий китобларни тўғри деб, тан олмоқлик экан.\nЯна бир тарафдан, исломни қўйиб насронийликка эргашиш комилликдан ноқисликка қайтишдир.\nРивоят қилинишича, Умар ибн Хаттоб(р.а) бир куни Расулуллоҳ(с.а.в)нинг олдида Таврот бўлагини ўқий бошлаганда, у зот(с.а.в) ғазабланиб: “Агар Мусо тирик бўлиб, менинг пайғамбарлигимгача етиб келса эди, албатта менга эргашарди”,-дедилар. (Жобир (р.а)дан Имом Дорамий ривояти).\nАрзимас мол-дунё ва алдовларга учиб, ҳидоятни залолатга, савобни азобга, охиратни дунёга алмаштираётган ватандошларимиз насронийликни даъват қилаётганларнинг юртида аҳвол қандайлигини ўйлаб кўрмайдиларми?! Ахир улар черковларини масжидларга айлантириб, тўп-тўп бўлиб исломни қабул қилмоқдалар-ку!\nҲозирги кунда жаҳон аҳолисининг ҳар бештасидан биттаси Исломга эътиқод қилади. Охирги\n50 йилликда Ер юзининг мусулмон аҳолиси сони 235% га ўсди ва ҳозирги кунда 1.6 миллиардни ташкил этмоқда. Ислом эътиқод қилувчилар сони жиҳатидан ҳатто, АҚШ, Франция, Буюк Британияда ҳам иккинчи динга айланди. Россияда эса 16 миллион мусулмон истиқомат қилади.\nPrevious Post:ИЖТИМОИЙ ТАРМОҚЛАРДАГИ ФИРИБГАРЛИК ВА АЛДОВЛАРДАН ОГОҲ БЎЛИНГ!